cyanic-selkie/wikianc huggingface dataset:
Ismaël Lô
Pɩnaɣ 1994 ɛɛlɩza tataɣ nakɩyɩ nɛ payaɣ-kɛ se Dibi Dibi Rek. Tataɣ kɛnɛ nɛ ɛ-tɛ saŋgʊ yaʊ yebina nɛ pakpakɩɣ-ɩ se Afrika taa Bob Dylan yɔ. Pɩnaɣ 2002 taa kɛ paha-ɩ samtʊ nimiye sɔsɔyɛ naɖɩyɛ kɛ Fransɩ ɛjaɖɛ taa.
Hɩla pɩlɩŋ
Kʋnʋmɩŋ ndɩ ndɩ kpɛlɛkʋʋ piliŋa hɔɔlʋʋ taa lɛ, hɩla wɛna pɩlɩŋ ndɩ ndɩ taa. Kabɩyɛ hɩla hɔɔlʋʋ taa lɛ, pɩlɩŋ hiu (10) wɛna. « E » pɩlɩʋ wɛɛ. Kɩkɛ ɛgbamɩyɛ taa. Ɛzɩ : ɛyʋ ɛnʋ ɛkɔma. « E » pɩlɩʋ sakɩyɛ taa kɛlɛ « pA ». Ɛzɩ  ɛyaa mba pɔkɔma.
« Ki » pɩlɩʋ ñɛwɛɛ. « Ki », wɛ ɛgbamɩyɛ taa. Sakɩyɛ pɩlɩʋ kɛlɛ « I ». Ɛzɩ : Maŋgʋ ŋgʋ kɩsɛwa. Maŋgɩŋ ɛnɩ ɩsɛwa. « KA » pɩlɩʋ » wɛɛ, kɩkɛ ɛgbamɩyɛ taa. « KA » pɩlɩʋ sakɩyɛ taa kɛlɛ « sI ». Ɛzɩ : Haɣ ŋga kasɩba. Hasɩ nzɩ sɩsɩba.
« ɖI » pɩlɩʋ ñɛwɛɛ ɖɔdɔ ; « ɖɩ » pɩlɩʋ sakɩyɛ taa kɛlɛ « a ». Ɛzɩ : Kelimiye nɖɩ ɖileba. Kelima ana aleba. Pɩlɩʋ « tI » wɛɛ. Kɩɩlɛɣzɩɣ, pʋ-tɔbʋʋ se kɩfɛyɩ sakɩyɛ taa. Ɛzɩ : Mʋtʋ ndʋ tɩsɩba. Pɩlɩʋ « pI » wɛɛ. Kʋkʋ ɛɛlɛɣzɩɣ ɖɔɖɔ. Ɛzɩ : Lɩm mbʋ, pikiletaa.
Ɖɩɖɔkɩ ɖeu : « E » pɩzɩɣ pɩkɛ « e » ; pɩpɩzɩ pɩkɛ « ɛ » pɩlɩɩna tɔm ndʋ pamaɣ yɔ tɩ-cɔlɔ.
« A » pɩzɩɣ pɩkɛ « pa, pe, pɛ, o yaa ɔ » pɩlɩɩna tɔm ndʋ pamaɣ yɔ tɩ-cɔlɔ ɖɔɖɔ.
« I » pɩzɩɣ pɩkɛ « i, ɩ » pɩlɩɩna ɖɔɖɔ tɔm ndʋ pamaɣ yɔ tɩ-cɔlɔ.
Takayɩsɩ mayaa nabɛyɛ tɔŋ se mbʋ payaɣ se hɩɖɛ pɩlɩʋ yɔ, pɩkɛ ɖɔɖɔ yʋsaɣ tɔmpiye. Ɛlɛ, takayɩsɩ mayaa lalaa ñɔtɔŋ se hɩɖɛ pɩlɩʋ nɛ yʋsaɣ tɔmpiye pɔ-tɔbɩŋ nɩʋ wɛ ndɩ ndɩ. Pɩfɛyɩ se pakpaɣ hɩla pɩlɩŋ nɛ pesidina cɔlɩyaa.
Chimamanda Ngozi Adichie
Palʊla Chimamanda Ngozi Adichie kɛ salaŋ fenaɣ kɩyakʊ 15 pɩnaɣ 1977 kɛ Abaa tɛtʊ taa, ɖenɖe payaɣ se Anambra yɔ, pɩwɛna Naajeeriya ɛjaɖɛ wɩsɩ ɖɩlɩyɛ nɛ hadɛ kiŋ  nɛ ɛsɩ pɩnaɣ 2017 ɛwɛna pɩnzɩ 40. Ɖenɖe siŋŋŋ palʊlayɩ yɔ lɛ Enugu nɛ ɛcaɣ sukuliu kɩtɛzʊ ŋgʊ payaɣ-kʊ se Nsuka yɔ kɩ-taa, kpaɣna pɩnaɣ 1960, pɩwɛna Naajeeriya nɛ wɩsɩ ɖɩlɩyɛ nɛ hadɛ kiŋ. Palʊla-wɛ pɛkpɛnda ɛyaa looɖo nɛ Chimamanda Ngozi Adichie kɔyɔ kagbaanzɩ-tʊ.
Pɩnaɣ 2003 taa ɛtɛza ɛtasa mʊʊ e-sukuli tɛzʊ takayaɣ takayɩsɩ maʊ taa sukuli kɩtɛzʊʊ ŋgʊ payaɣ-kʊ se Uniivɛrsite Johns-Hopkins nɛ kɩwɛ Baltimore yɔ kɩ-taa. Pɩnaɣ 2008 taa ɛtasa mʊʊ sʊkulɩ kɩtɛzʊʊ taa takayaɣ Afrika takayɩsɩ maʊ taa Yale sukuli kɩtɛzʊʊ taa. Pɩnaɣ kʊɖʊmaɣ ŋga ka-taa paha-ɩ samtʊ takayaɣ ŋga payaɣ-kɛ se MacArthur yɔ nɛ samtʊ nima ndɩ ndɩ kɛ Harvard sukuli kɩtɛzʊ taa. Pɩnaɣ 2017 taa ɛmʊ e-sukuli kɩtɛzʊ takayaɣ ŋga payaɣ-kɛ se Tɔktoora yɔ kɛ takayɩsɩ maʊ nɛ sɩ-tɔm kpɛlɛkʊ kɛ Edimburgii sukuli kɩtɛzʊ taa. Pɩnaɣ kʊɖʊmaɣ ŋga ka-taa kɛ Chimamanda Ngozi Adichie kʊyɩ ɛjaɖɛ ɖinɛ ɖi-yɔɔ.
Li Bai
Palʊla Li Bai kɛ pɩnaɣ 701 kɛ Suyii tɛtʊ taa, Sinii kewiyaɣ taa nɛ ɛsɩ pɩnaɣ 762 kɛ Taŋtʊ tɛtʊ taa. Ɛ-hiɖɛ kɩsɛsɛyɛ kɛna keesi maɖa sɔsa taa nɔɔyʊ kɛ Sinii ɛjaɖɛ taa. Nɔɔyʊ ɛɛsɩŋ camɩyɛ Li Bai tɛ evebutu yaa ɛ-kʊyɩmɩŋ ɛlɛ ndʊ pasɩma yɔ tʊtʊ lɛ se ɛlɩna hɔʊ   ŋgʊ kɩ-taa yɔ kɩ-taa nɛ sɔɔja sɔsɔ nɔɔyʊ nɛ ɛwɛ Han liɖe taa. Ɛ-maɣmaɣ nɛ ɛ-caa powoba Sijuaŋ tɛtʊ taa lɛ ɛɛwɛna pɩnzɩ 5.
E-sukuli labʊ taa lɛ, lɩmaɣza wena payaɣ-yɛ se kɔnfiziyʊsɩ nɛ maɣzɩm kɩdɩsɩm kpɛnaʊ pazɩna palɛɣzɩ-ɩ. Ɛpaɣzɩ e-keesɩ mabʊ ɛlɛ ɛɛwɛna pɩnzɩ 14 ɖeke. Ɛkɔma nɛ ɛkatɩna weyi paya-ɩ se Zhao Rui yɔ kɛ Emeyi pʊʊ yɔ lɛ pɩtɛsa-ɩ malɩnaʊ nɛ lɩmaɣzɩyɛ nɖɩ payaɣ-ɖɩ se tawoyisti yɔ. Ɛɛwɛna pɩnzɩ 25 lɛ ɛɖʊ ɛ-taa se ɛpaɣzɩʊ cɔʊ ajɛyɛ taa nɛ ewolo tɛtʊ ndʊ payaɣ-tʊ se Yaŋzou yɔ tɩ-taa nɛ peeɖe ɖɔɖɔ kɛ ɛpazaa ɛwɛɛkɩ ɛ-ñɩm sakɩyɛ. Pinaɣ 726 taa kɛ ɛkpaɣ ministri nɔɔyʊ pɛlɔ kɛ Anlʊ, Hubeyi tɛtʊ taa.
Ñʊʊ taa lɔŋ
Ñʊʊ taa lɔŋ yaa ñʊʊ taa maɣzɩm pɩkɛ wɛtʊ ndɩ ndɩ sakɩyɛ ndʊ tɩwɛɛ yaa tɩfɛyɩ, nɛ pɩsaŋ nɛ ɛyʊ nɩɣ, kpɛlɛkʊʊ yaa ɛmalasɩɣna ɛ-tɩ pɩcɛlɩna wɛtʊ naa kɩfama yɔɔ. Tɔmʊʊ ŋgʊ kɩ-tɔbʊʊ nɩɣ caɣ kaɖɛ piŋ nɛ hali pɩkɔna ntɔnjɔɔɩyɛ sakɩyɛ ɛyʊ yɔɔ maɣzɩm kpɛlɛkɩyaa nɛ lɛɣtʊ tʊmɩyɛ tɩnaa piŋ.
Kɛlɛ palɩzɩ tɔbʊʊ nɛ ɖɩnɩɣ ɛzɩ pɩkɛ tɩ malɩsɩɣ hɔɔlʊʊ nakʊyʊ (kpɛlɛkɩtʊ mbʊ ɛzɩ ɛyʊ nɛ ɛ-ɖɩcaɣyɛ pamʊna ɖama yɔ yaa pɩtɛkɛ mbʊ yɔ pɩpɩzɩɣ pɩkɛ ɛjaɖɛ lɛɛzɩtʊ mbʊ pɩpɩzɩ pɩkɛ wazaɣ pɩyʊ ɛyʊ cɔlɔ pɩcɛlɩna ɛ-cɛyɩtʊ yɔɔ). Tɔbʊʊ ŋgʊ kɩ-tɛ nɩɣ taa mbʊ lɛ, ɖɩkpaɣ tɩŋ, kpɩna yaa ɖɔɖɔ anasaayɩ ñɩyɩŋ wondu kɔyɔ ɖɩnaɣ tovonum lɔŋ wɛɛ.
Tɔmpiye ndɩ ɖɩlɩna latɛŋ kʊnʊŋ taa intellĕgentĭa, (hɔɔlʊʊ ɖʊʊ, ŋɖeke wɛʊ, nɩɣ, natʊ) nɔɔ yɔɔ tɔmpiye intĕr (hɛkʊ taa, taa wɛʊ) tɔmʊʊ kiɖe lĕgō (kuu, pɔzɩtʊ, lɩzɩɣ).
Pɩnaɣ 1986 alɩwaatʊ taa maɣzɩm kpɛlɛkʊʊ tʊmɩyɛ tɩnaa cɛza ɛzɩ ɛyaa nɛɛlɛ yɔɔ mbʊ yɔ takɩ kpem se palɩzɩ lɔŋ tɔbʊʊ pawɩ, mbʊ pʊyɔɔ yɔ pa-lɩmaɣza tɛkpɛndɩ. Tɔmpiye nɖɩ patapɩzɩda pehiɣ ɖɩ-tɔbʊʊ nɩɣ kɛ lɛɣtʊ tɩnaa cɔlɔ.
Maɣzɩm kpɛlɛkʊʊ tʊmɩyɛ tɩnaa nabɛyɛ ŋgbɛyɛ pɛkɛ ɛtɛlɛm waa kɛ pa-tʊmɩyɛ taa pɩlɩna ɛyʊ lɛɣtʊ yɔɔ, tɔzʊʊ se lɩmaɣzɩyɛ kɩkpɛndʊʊ pɩlɩna tɔmpiye nɖɩ ɖɩ-tɔbʊʊ nɩɣ yɔɔ pɩsa sɔɔtʊ piŋ lɛɣtʊ tɩnaa, mbʊ pʊyɔɔ yɔ pɩlaba se tɔmʊʊ nakʊyʊ ñɔɔ kɔyɔ kɔ-yɔɔ caɣ ntɔnjɔɔlɩyɛ piŋ nɛ nɩnaʊ fɛyɩ. (Scientific research rarely begins with fully agreed definitions, though it may eventually lead to them).
1923
Pɩnaɣ 1923 kɛ pɩnaɣ 1923 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1923 kɛŋna 23 ñɩŋga. Kɛwɛ pɩnzɩ 1922 nɛ 1924 hɛkʋ taa. =1923 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Hɩdrɔzɛnɩ
Hɩdrɔzɛnɩ kɛ kpɛlɩ kpɛlɛkʊʊ pɩyʊ weyi ɛ-tɛ kɔtɩɩ ñʊʊ mayaɣ kɔyɔ 1, nɛ yʊsaɣ mayaɣ kɔyɔ H. Kɛkɛ Hɛlɩyɔm wayɩ. Hɩdrɔzɛnɩ ŋgʊ kɩwɛ tɛtʊ yɔɔ ɖɩnaɣ kɩ-tɛ ɖɩwɛyɛ kʊyʊmɖɩyɛ taa wɛ H (nazɩyʊ sɩɣlɩyʊ, yem tʊ fɛyɩ pɩtaa), ɛlɛ ɛ-taa wɛ H waa ɛzɩ mɩnʊʊ yɔɔ lɛ 0,01 yɔ (nasɩyʊ sɩɣlɩyʊ kʊɖʊm, yem piye kʊɖʊm), ɖɔɖɔ ɖiɣ ɖiɣ. Ɖɩwɛyɛ kʊɖʊmɖɩyɛ naatozo tʊ H taa ɖɩnaɣ (nazɩyʊ sɩɣlɩyʊ kʊɖʊm, yem pee naalɛ), ɖiɣ ɖiɣ fɛyɩ, ɛlɛ pɩtaa piye ɖɩnazɩyɛ palɩɣ. Pɩ-kpeekpe pɩ-naatozo tɛ ɖɩwɛyɛ kʊyʊmdɩyɛ payaɣ ɛzɩ pɩpɔzɩɣ yɔ se pɩrɔtɩyɔm, deteriyom nɛ tɩrɩtɩyɔm.
Hɩdrɔzɛnɩ pɩzɩɣ kɩwɛna Ɔkɩsɩzɛnɩ O (Hɩdrɔzɛnɩ waa naalɛ H2 yaa ñɩɣlɩm Hɩdrɔzɛnɩ), +I (kɛ kpɛlɩ kpɛlɛkʊʊ sakɩyɛ taa) nɛ -I (ñɩɣlɩm Hɩdrɔzɛnɩ kpɛndʊʊ wondu taa). Hɩdrɔzɛnɩ kɛ nasɩyʊ sɔzɩyʊ pɩyʊ, nɛ paa ɛzɩmta lɛ, papɩsɩ-ɩ nasɩyʊ sɩɣlɩyʊ H+ yaa H3O+.
Hɩdrɔzɛnɩ kɛnɛ kajalaɣ tʊ weyi ɛ-tɔm kɩlɩ ɖoŋ wɩsɩ wɛtʊ taa yɔ nɛ tɩɩnzɩ sakɩyɛ taa (ɖoŋ lɩna Hɩdrɔzɛnɩ ŋgʊ kɩ-tɛ pee miŋ saʊʊ cɔlɔ), tɩyɩnzɩ hɛkʊ taa wɛtʊ yaa tɩɩnzɩ hɛkʊ taa tomnaɣ wɛtʊ cɔlɔ. Pɩkɛ pɩyʊ keem wɩsɩ cɔʊʊ tɩɩnzɩ sɔsɔsɩ taa, nɛ pɩwɛɛ ñɩɣlɩm tɩyɛ Siipitɛɛrɩ nɛ Satirini yɔɔ yɔ, nɛ pɩwɛ ɛzɩ diihidrozɛnɩ kaʊ tɩyɛ, lɩm yaa fefeku ɛjaɖɛ yɔɔ wɛtʊ nɛ wɩsɩ cɔʊʊ tɩɩnzɩ sɔsɔsɩ taa yɔ.
Fefeku ŋgʊ Cavendish lɛɛna-kʊ wɩlɩɣ keɣlee pɩnaɣ 1766, nɛ ɛya-kʊ se heelim mamʊʊ miŋ lɔŋ kɛlɛʊ mbʊ pʊyɔɔ yɔ kʊmʊʊ miŋ lɔŋ lɔŋ yaa kɩmɩzɩɣ yee ɔkɩsɩgɛnɩ ɛwɛɛ kɔyɔ, peeɖe kɩpɩsɩɣ lɩm fefeku. Lavoisier ya fefeku ŋgʊ se Hɩdrɔzɛnɩ, pɛtɛyɩ tɔmpiye nɖɩ ɖɩtaa ɩdrɔ Krɛsɩ kɩbɩnʊʊ kʊnʊŋ taa lɛ, pɔ-tɔbʊʊ se ὕδωρ pɔ-tɔbʊʊ se lɩm nɛ mbʊ pɩtɩnɩ pʊyɔɔ zɛnɩ, Krɛkɩ kʊnʊŋ taa lɛ, γεννᾰν (gennan). Pɩtɛ fefeku ŋgʊ kʊ-tɔm pɔyɔɔdʊʊ yɔ kɩ-te kpɛlɩ kpɛlɛkɩɣ yʊsaɣ mayaɣ kɔyɔ H2 nɛ tɩlɩya ya-kʊ ɖeɖe nɛ sɔnɔ se dɩhɩdrɔzɛnɩ. Ɛlɛ paa ɖoye lɛ, payaɣ dɩhɩdrɔzɛnɩ se hɩdrɔzɛnɩ, yɔɔdaɣ kɛlɛʊ taa.
Azɛrbayɩjanɩ
Azɛrbayɩjanɩ kɛna hɔɔlʊʊ ŋgʊ payaɣ-kʊ se Kookaazɩ yɔ ɖɩ-taa ɛjaɖɛ naɖɩyɛ. Ɛjaɖɩ nɖɩ ɖɩwɛ ɖenɖe Erɔpʊ nɛ Azii pɛtɛyɩ-ɖama yɔ. Tɛtʊ ndʊ payaɣ-tʊ se Paaku yɔ, ndʊ kɛŋna ɛjaɖɛ ɖɩnɛ ɖi-taa tɛtʊ sɔsɔtʊ nɛ liidiya nɖɩ pɔtɔkjɩ-ɖɩ peeɖe yɔ payaɣ-ɖɩ se manatɩ.
Wɩsɩ ɖɩɖʊyɛ taa, ajɛya wena acɔ-ɖɩ nɛ ata yɔ anaa lɛ, Armenii nɛ Turki; hayu kiŋ nɛ wɩsɩ ɖɩɖʊyɛ taa lɛ, Zɔɔrzii ɛjaɖɛ wɛna. Yee pɩkɛ hayʊ kiŋ kɔyɔ, Rusi nɛ hadɛ kiŋ lɛ, Iiraŋ ɛjaɖɛ wɛna.
Kʊnʊŋ ŋgʊ pɔyɔɔdɩɣ komina tʊma taa nɛ pawɩlɩʊɣ sukulinaa taa yɔ, ŋgʊ lɛ azeri. Tɛtʊ tʊnɛ tɩ-walanzɩ taa maɣna ɛzɩ 86 600 km2 ɛlɛ ɖenɖe lɩm wɛɛ yɔ peeɖe takɩlɩ wqalɩɣ lɛ, paacazɩɣ natʊyʊ yɔɔdʊ. Hasɩ yaɖɛ fenaɣ taa pɩnaɣ 2017 taa pakala ɛyaa kɛ ɛjaɖɛ nɖɩ ɖɩ-taa lɛ, pɛkpɛnda ɛyaa 9 867 250. Kɩyɛna fenaɣ 30 pɩnaɣ 1991 kɛ ɛjaɖɛ ɖɩnɛ ɖɩmʊ ɖɩ-tɩ yɔɔ wɛʊ nɛ ɛjaɖɛ ɖɩnɛ ɖɩ- ñʊʊdʊ kɩfalʊ weyi palɩza-ɩ yɔ, ɛnʊ payaɣ se Ilham Aliyev nɛ komina yɔɔ cɔnɩyʊ payaɣ se Artur Rasizada.
Ɖomba ɛwaɣ (glacier)
Ɖomba ɛwaɣ kɛ ɖombiye sɔsɔyɛ pilibili. Pʊŋ sɔsɔŋ ñʊŋ taa ɖɩmaɣ paɣyɛ. Ɖomba mʊlʊm sakɩyɛ kpɛndɩna huuye kpɛm nɛ pɩpɩsɩ ɖomba ɛwaɣ. Ɖomba mʊlʊm yuŋ yeki nɛ ɖɩyɔkɩ ɖɩ-tɩ yɔɔ nɛ heelim mbʊ pɩɩwɛ ɖɩ-taa yɔ, pɩlɩɩ. Ɖomba mʊlʊm hɔɔlɩŋ weyi ɛlɩ mbʊ yɔ, ɛɖaɣnɩ ɖama taaɖɩnaʊ nɛ pɩpɩsɩ ɖombiye. Ɖombiye hɔŋ tanɩɩɩ pɩdɩɩfɛyɩ. Tɛtʊ hɔm ɖoŋ yeki nɛ ɖomba ɛwaɣ yoluu nɛ kekpeŋ cɔɔɔ kɛjɛlɛnzɩ yaa hɔɔlɩŋ weyi ɛwɛ kpilaaa yɔ ɛ-yɔɔ. Payaʊ nɛ fransɩɩ kʊnʊŋ taa se «glacier» yɔ, pɩlɩna fransɩ ɛjaɖɛ tɛtʊ ndʊ payaɣ se «francoprovencal» yɔ tɩ-ŋsʊlʊmɩyɛ naɖɩyɛ taa. Ɖooo kpaɖʊʊ hiu nɛ naanza ñɩŋgʊ taa tɔmbiye nɖɩ ɖɩlɩwa. Suwisi ɛjaɖɛ kanton nakʊyʊ taa ɖɩlɩwa. Toovenum lɛ, tɔmbiye «Glacier» ñalɩna laatɛɛ kʊnʊŋ tɔmbiye «glaciarium» cɔlɔ. Tɔmbiye glaciarium kɔmna ɖɩpɩsɩ tɔmbiye glacia. Ɛlɛ, sɔnɔ tɔmbiye nɖɩ ɖɩpɩsɩna tɔmbiye glacies («glace»,«glaçon»). Ɛlɛ, pɩkpana kpaɖʊʊ hiu nɛ lutozo hɛkʊ nɛ hɛkʊ lɛ, fransɩ ɛjaɖɛ taa ɛyaa ñɔsɔɔlɩ yaʊ tɔmbiye «glacière» nɛ pɩkɩlɩ. Tɛtʊ yɔɔ cɩnɛ lɩm mbʊ payaɣ se leleŋ lɩm (eaux douces) yɔ, pɩ-mɩnʊʊ yɔɔ lɛ, ɖomba ɛwasɩ kpakɩɣ hɔɔlɩŋ 70 mpilim. Ɖomba ɛwasɩ mʊʊ hɔɔlʊʊ sɔsɔʊ kedeŋa yɔɔ cɩnɛ mbʊ payaɣ se kriosifɛɛrɩ (cryosphère) yɔ pʊ-hɔɔlʊʊʊ taa.
Maɣzɩm taa takɩyɛ kpɛlɛkʊʊ tʊmɩyɛ
Taa takʊʊ maɣzɩm kpɛlɛkʊʊ yaa maɣzɩm taa takɩyɛ tʊmɩyɛ (Caama nzʊlɩmɩyɛ taa lɛ Analytische Psychologie) pɩkɛ maɣzɩm kpɛlɛkʊʊ tʊmɩyɛ nɖɩ kpaŋ kʊdɔmɩŋ fɛɖʊ Carl Gustav Jung kaalaba kpaɣ pɩnaɣ 1913. Ɛtʊla tʊmɩyɛ se ɛɖʊ tʊkaɣ maɣzɩm kpɛlɛkʊʊ tʊmɩyɛ nɖɩ Sigmund Freud ñaalaba yɔ, pɔpɔzʊʊ-ɖɩ se ɖɩkpaɣ piye piye nɛ ɖiwiluu pɩlɩna maɣzɩm fɛyɩ tɛ nɛ ciyam, pʊ-tɔbʊʊ se ɛyʊ maɣmaɣ. Yee pakpaɣ takʊʊ tɛ maɣzɩm kpɛlɛkʊʊ tɔm kɛtɩdʊ kɔyɔ tɩtamsɩna Jung maɣmaɣ tɔm kɛtʊʊ. Kɛlɛ ɖɩnaɣ se Zurich sukuli kɩ-nɛ Eugen Bleuler, Franz Riklin, Alphonse Maeder nɛ Jung lɩzɩna-tʊ.
Jung paɣzɩ ɛ-tʊmɩyɛ ɛzɩ ɛkɛʊ maɣzɩm kpɛlɛkʊʊ tʊmɩyɛ tʊ mbʊ lɛ, ɛpaɣza-ɖɩ mɛwɛmandɩyɔɔ maɣzɩm kpɛlɛkʊʊ ɖɔkɔtɔ kɛ Zurich sukuli kɩtɛzʊʊ taa peeɖe patʊyɩ-ɩ hɩɖɛ se Burghölzli pɩnaɣ 1900. Sukuli kɩtɛzʊʊ ɖɔkɔtɔ ŋgʊ kɩ-taa kɩ-nɔɔ yɔɔɖɛyʊ kɔyɔ Eugen Bleuler ɛyʊ enʊ, pazɩ pazɩ yɔɔ lɛ ɛlakɩ ɛ-lɩmaɣza kɩfana.
Jung pazɩ nɛ ɛlɩzɩ tɔbʊʊ keekee mbʊ payaa se takʊʊ maɣzɩm kpɛlɛkʊʊ tʊmɩyɛ kɛ kpaɣ kɩyɛn fenaɣ pazɩtʊ alɩwaatʊ pɩnaɣ 1913 ɖɔkɔtɔ ketizaɣ 17 ŋga ŋga paalaba-kɛ Londrɩ yɔ, ŋga payaɣ se General Aspects of Psychoanalysis. Ɛwɩlɩ lɛɣtʊ maɣzɩm tʊmɩyɛ nɖɩ ɛzɩɖɩlɩna takʊʊ lɛɣtʊ cɔlɔ, kɛlɛ ɛɖʊ tʊkaɣ ɖɩ nɛ Sigmund Freud ñaalaba nɖɩ yɔ nɛ Eugen Blueuler.
Jung ma ɛ-cɔlɔ kpɛɛɛ ɛ nɛ ɛ-halʊ kɛ lɔŋ sɩnɖaa sakɩyɛ pa-taa kɔyɔ Eugène Bleuler, Franz Riklin (ɛlɛ ñaalaba tʊmɩyɛ sɔsɔyɛ naɖɩyɛ nɖɩ payaa se Wunscherfüllung und Symbolik im Märchen pɩnaɣ 1908), Alphonse Maeder ɛlɛ yebina nɛ maɣzɩm kpɛlɛkʊʊ tʊmɩyɛ lɩɩ Fransɩɩ ɛjaɖɛ taa), Adolf Keller, Toni Wolff, Hans Trüb nɛ Herbert Oczeret. Ekpeɣli ajɛyɛ taa ɛyaa lɔŋ ɛ-cɔlɔ ɛzɩ kpɛlɩ kpɛlɛkɩyʊ Eduard Fierz, nɛ Yuda hama laɣsɩ tʊ Siegmund Hurwitz.
Ciini
Ciini kɛna sʊilʊm sɔsɔm mbʊ palabɩna tomnaɣ ŋga payaɣ se etili yɔ. Etili tomna kɛnɛ ka-taa nɛ tomnasi naalɛ : idiɖozɛnɩ nɛ kaɖɩbɔɔnɩ. Ciini kʊnɛ kɩkɛna sʊlʊm sɔsɔm nabʊyʊ nɛ palɩzʊ etili kʊnɛ kɛ tɩŋ nɩɩyɛ taa. Tɩŋ ɩnʊ ɩ-sɔzɩŋ wɛ ɖɔŋ nɛ ɩ-hatʊ ɩɩtɔʊ lɔŋɩyɛ taa ɛzɩ tɩŋ lɛɛŋ yɔ. Pahayʊ tɩŋ ɩnʊ kɩhayʊ ɖɔɖɔ. Tɩŋ ɩnɛ ɩwɛ ɛzɩ tɩŋ weyi pahayaɣ Peyiba ɛjaɖɛ taa yɔ. Ɩ-tɔbɩŋ tɛɛ wɛ kpeyi kpeyi nɛ nɛ pilinzi wɛɛ yʊʊʊ. Peyiba ɛjaɖɛ taa kɛ papaɣzɩ Ciini sʊlʊm sɔsɔm panɛ kɛ saʊ ɖooo pɩnzɩ mɩnɩŋ XVII taa nɛ pɩwayɩ yɔ putɔyɩ ajɛya kpeekpe taa.
Ciini sʊlʊm sɔsɔm pʊnɛ pʊkʊʊ ɛyaa kamaɣ fɛyɩ mbʊ pʊyɔɔ yɔ pɩtɛ sikiɖi ŋgʊ palabɩnaa yɔ, pʊɖɔɔ pʊyɔɔ kɛ pañɔʊ-kʊ yɔ, pacaɣ kɩ-taa lɩm pazɩ. Ɖooo lɔŋ taa lɛ, pakpakaɣ Ciini sʊlʊm sɔsɔm pʊnɛ nɛ pasɩʊ mɩlɩfana tɩm cɔlɔ se pɩtaakɛdɩ pʊkɔna azɛʊ nakʊyʊ. Pʊyɔɔ kɛ payaɣ Ciinina se ɛwadɩyɛ yɔɔ ɖɔna sʊlʊm. Pacalɩ Ciini sʊlʊm saʊ kɛ Peyiba ɛjaɖɛ taa kɛ pɩnzɩ mɩŋ XVII taa ɛlɛ payaɣ-kʊ se Jeneva. Weyi ɛlɩza Ciini sʊlʊm pʊnɛ yɔ, ɛnʊ payaɣ se Franciscus Sylvius nɛ ɛkɛ ɖakʊta.
Sʊlʊm mbʊ pʊkʊyɩna peeɖe lɛ, pɩɖɛɛ Aŋglɩtɛɛrɩ ɛjaɖɛ taa alɩwaatʊ ndʊ lɛɛzɩtʊ sɔsɔm mbʊ pɩɩlɛɣzɩ peeɖe nɛ alɩwaatʊ ndʊ ʈi-taa paasɩ wiyau sɔsɔ Guillaume III d'Orange-Nassau kɛ kpelaɣ yɔɔ yɔ. Aŋglɩtɛɛrɩ mba ñasana Jeneva sʊlʊm ɛlɛ pɩtaawɛ ɛzɩ Jeneva ŋgʊ paalɛɣ saʊ yɔ. Sʊlʊm mbʊ Aŋglɩtɛɛrɩ mba mbʊ yɔ, pʊbʊ pakʊma hɩɖɛ se Ciini. Peyiba nɛ Aŋglɩtɛɛrɩ ajɛya kɛɛŋna ajɛya wena a-taa pɛlɛɣa Ciini sʊlʊm saʊ yɔ yaa pakɩlɩʊ saʊ yɔ. Ɛlɛ pɩtɛkɛ peeɖe ɖeke. Pasaɣ-kʊ ɖɔɖɔ Pɛlɩziki ɛjaɖɛ taa, Fransɩ, Kanada, Ekosi Irlandɩ, Lugizamburgi, Caaama, Etazuni, Suwisi ajɛya taa yaa ɖɔɖɔ Paleyari tɛtʊ taa, peeɖe kɛna tɛtʊ ñabɩ ndʊ lɩm cɔ-tʊ kpɛɛ nɛ pɩta yɔ nɛ payaɣ-tʊ se Minɔrki.
Wayɩ yɔɔ hɔɔlʋʋ (surface)
Paa wonuu ŋgʋ kɩwɛna kɩ-wayɩ yɔɔ hɔɔlʋʋ. Wayɩ yɔɔ hɔɔlʋʋ ŋgʋʋ payaɣna fransɩɩ kʋnʋŋ taa se « surface ». Nabʋyʋ taa kɔyɔ, pakpakɩɣ pʋyʋ walanzɩ nɛ payaa ɖɔɖɔ se kɩ-wayɩ yɔɔ hɔɔlʋʋ.
Wayɩ yɔɔ hɔɔlʋʋ tɛ ɛwadɩyɛ lɩm kpɛlɛkʋʋ kɛ ɛwadɩyɛ lɩm kpɛlɛkʋʋ lɛɣtʋ piliŋa ŋga kɔcɔŋna nɛ kanaɣ ɛzɩma mbʋ lɩm kpeŋ yɔ. Piliŋa ŋ́ga ɖɔɖɔ kañɩnɩɣna nɛ kanaɣ mbʋ piyeki nɛ lɩm wadɩɣ nɛ nabʋyʋ taa pɩkpakɩɣ wondu ndɩ ndɩ sakɩyɛ nɛ pɩɖɛɣna yɔ.
Ɛwadɩyɛ lɩm kpɛlɛkʋʋ piliŋa ñɩnɩɣna nɛ katɩlɩ ɛzɩma lɩm wadʋʋ wadʋʋ mbʋ yɔ. Payaɣ wayɩ yɔɔ hɔɔlʋʋ nakʋyʋ se kʋkʋyɩmɩŋ wayɩ yɔɔ hɔɔlʋʋ. Wayɩ yɔɔ hɔɔlʋʋ kʋnɛ, kɩkɛ hɩlɩmɔɔɔ wɛtʋ tɛ wayɩ yɔɔ hɔɔlʋʋ.
Payaa wayɩ yɔɔ hɔɔlʋʋ nakʋyʋ ɖɔɖɔ se tɛtʋ yɔɔ wayɩ yɔɔ hɔɔlʋʋ. Kʋkʋ kɛŋna mbʋ ɛyʋ naɣ wandamm tɛtʋ yɔɔ yɔ. Nabʋyʋ taa kɔyɔ, payaɣ tɛtʋ tɛ wayɩ yɔɔ hɔɔlʋʋ kʋnɛ yem se tɛtʋ. Teŋgu tɛ wayɩ yɔɔ hɔɔlʋʋ tɛ feveku kɛ feveku ŋgʋ kɩwɛ teŋgu tɛ wayɩ yɔɔ hɔɔlʋʋ yɔ.
Krowasii
Krowasii kɛna Erɔpɩ nɛ hadɛ kiŋ ɛjaɖɛ naɖɩyɛ nɛ ɖɩ-taa lɛ, samaɣ tɔʊ caca nɛ palɩzɩ kewiyaɣ ñʊʊtʊ. Pʊcɔ nɛ palɩzɩ peeɖe paɣtʊ lɩzɩyaa ɖɔɖɔ lɛ, patɩŋgʊʊna takayɩsɩ ɖʊzʊʊ yɔɔ ɖɔɖɔ. Caca ŋgʊ pɔtɔʊ-kʊ yɔ kɩwɩʊ ɖiu ɖiu nɛ laŋhɛzɩyɛ taa mbʊ pʊyɔɔ yɔ lɛɣzɩʊ kɩfam mbʊ pɩlɩwa yɔ nɛ payaɣ-pʊ se temokrasii yɔ, pɩwɛ peeɖe. Ajɛya wena acɔɔ ɛjaɖɛ ɖɩnɛ nɛ ata yɔ anaa yɔ: Silovenii, Sɛrɩbii, Pɔsɩnii-Hɛɛɖɩzigoovini nɛ Montenogroo. Ɛjaɖɛ ɖɩnɛ ɖɩ-tɛtʊ sɔsɔtʊ payaɣ se Sagɛbi nɛ ɛjaɖɛ ɖɩnɛ ɖiwɛ Erɔpɩ ajɛya kɩkpɛndʊ taa ɖooo hasɩ yaɖɛ fɩyaɣ kacalaɣ ŋgʊ wiye pɩnaɣ 2013.
Krowasii ɛjaɖɛ taa kʊnʊmɩŋ weyi pɔyɔɔdʊʊ yɔ ɩnʊ lɛ krowati nɛ latɛŋ. Ɛlɛ kʊnʊŋ ŋgʊ pawɩlɩɣ sukulinaa taa nɛ pɔyɔɔdʊʊ komina tʊma taa yɔ, ŋgʊ lɛ, krowati. Ɛjaɖɛ ɖɩnɛ ɖɩ-walanzɩ taa maɣna 56 594 km2 nɛ ɖenɖe lɩm wɛɛ yɔ ɖɩnɛ ñatalɩɣ ɛzɩ 31 067 km2 yɔ.
Krowasii ɛjaɖɛ mʊ ɖɩ-tɩ yɔɔ wɛtʊ mɩsɩkʊm fenaɣ 25 pɩnaɣ 1991 ŋga taa ɛlɛ kɔlaɣ fenaɣ 15 pɩnaɣ 1992 ŋga taa kɛ keteŋga kpeekpe ɖɔkʊʊ se ɛjaɖɛ nɖɩ ɖɩmʊʊ ɖɩ-tɩ yɔɔ wɛʊ. Pakala ɛyaa kɛ ɛjaɖɛ ɖɩnɛ ɖɩ-taa lwayɩ nɛ wayɩ kʊnɛ lɛ, pana ɛyaa ɛzɩ 4 225 316. Liidiye nɖɩ pɔtɔkɩ ɛjaɖɛ ɖɩnɛ ɖɩ-taa yɔ nɖɩ payaɣ se Kuna. Yee ɛyʊ ɛsɔɔlaa se ɛyaɣ ɛjaɖɛ nɖɩ ɖɩ-taa kɔyɔ ɛmaɣ +385 nɛ pʊcɔ ɛma weyi ɛcaɣ yaʊ yɔ ɛ-tɛ kaŋgalafʊ mayaɣ. Payaɣ ɛjaɖɛ ɖɩnɛ ɖɩ-ñʊʊtʊ kɩfalʊ se Kolinda Grabar-Kitarović nɛ kewiyaɣ ñɩnʊ lɛ Andrej Plenković.
Issa Bagayogo
Palʊla Issa Bagayogo kɛ pɩnaɣ 1961 kɛ Korin tɛtʊ taa, piposina Bugunii tɛtʊ ɛzɩ kilomɛtanaa 65 yɔ nɛ pɩkɛna Malii ɛjaɖɛ taa. Ɛsɩba aloma fenaɣ kɩyakʊ nakʊ ŋgʊ wiye pɩnaɣ 2016, ɛɛwɛna 55. E-hendu teu kpaɣ tilila kɛ Malii ɛjaɖɛ sɔŋzɩ taa, pop, rɔɔkɩ nɛ funki pa-taa. Ɛnɛ Ali Farka Touré nɛ Toumani Diabaté pɛ-hendu teu nɩɩzɩma ɖama.
Ɛmakɩ sɔo wena payaɣna Malii taa se kamélé n'goni yɔ camɩyɛ kamaɣ fɛyɩ. Pɩnaɣ 1991 kɛ ɛlɩza ɛ-kacalaɣ hendu teu tataɣ ɛlɛ ɛyaa tasam-kɛ siŋŋŋ. Pɩnzɩ naalɛ taa ɛtasɩ naalɛ ŋga lɩzɩɣʊ, mbʊ ɖɔɖɔ. Ɛtɛzɩ yebʊ pɩtɩŋga nɛ ɛsaɣ lɔɔɖɩyɛ kɛ Pamako tɛtʊ sɔsɔtʊ taa. Pɩlaba mbʊ lɛ, Yves Wernert weyi ɛkalɩza-ɩ ɛ-kacalaɣ tataa yɔ kɛ ɖenɖe payaɣ se Malii K7 yɔ, etosu yem. Ɛya-ɩ nɛ ɛsɔzɩ-ɩ lɔŋ.
Pɩla mbʊ nɛ ɛsɩna-ɩ hɛɛ hɛɛ nɛ ɛlɩzɩ tataɣ nɛ ɛyaa-kɛ se Sya. Tataɣ kɛnɛ ɛyaa pazɩ pɔsɔɔlɩ-kɛ kamaɣ fɛyɩ nɛ pakʊmɩ-ɩ hɩɖɛ se Tɛkno Issa. Pɩnaɣ 2000 ewoba Seine-Saint-Denis, Fransɩ ɛjaɖɛ taa. Mbʊ yebina nɛ papaɣzɩɣ-ɩ. Pɩnaɣ 2002 taa kɛ ɛlɩzɩ ɛ-tataɣ naalɛ ŋga, Timbuktu. Tataɣ ŋga ka-taa ete hendu nɛ ɛyɔɔdɩɣʊ tɔm ndɩ ndɩ ɛzɩ kpaɣʊ nɛ kpeyu yaa efebiya tabakʊyasɩ tɔm.
Chinua Achebe
Palʊla Chinua Achebe kɛ kam fenaɣ kɩyakʊ 16 pɩnaɣ 1930 kɛ Oziidii tɛtʊ taa, Nanjeriya ɛjaɖɛ taa nɛ ɛsɩ Pɔstɔnii, Etaazunii ɛjaɖɛ taa lakɩŋ fenaɣ 21 wiye pɩnaɣ 2013 ɛwɛna pɩnzɩ 82. Ɛ-hɩɖɛ siŋŋŋ kɔyɔ Albert Chinualumogu Achebe nɛ ɛ-tʊmɩyɛ siŋŋŋ kɔyɔ takayasɩ maʊ. Nɛ ɛ-kacalaɣ takayasɩ kɔyɔ: Ɛjaɖɛ wɛɛkaa (Le monde s'effondre; Things Fall Apart) nɛ Cɛyɩtʊ (Le Malaise; No Longer at Ease). E-sukuli labʊ taa ɛlɛɣza ɛ-hɩɖɛ Igbo taa mbʊ yɔ ɛkɛ Najeriya nɛ wɩsɩ ɖɩlɩyɛ taa–tʊ. Ɛ-ñɩma kɛ katolika mba nɛ pɛwɛna pɩya looɖo nɛ Albert Chinua Achebe kɛŋna kagbaanzɩ-tʊ. Payaɣ ɛ-caa se Isaiah Okafo nɛ e-ɖoo kɔyɔ Janet Achebe.
Ɛrbɩyɔm
Ɛrbɩyɔm kɛ kpɛlɩ kpɛlɛkʊʊ tɛ pʊtʊ weyi ɛ-ñʊʊ mayaɣ kɔyɔ 68 nɛ yʊsaɣ ñɩŋa yɔ Er. Ɛrbɩyɔm kɛ ñɩɣlɩm pɩyʊ kɛtɛɖaɣ tɛtʊ naa taa. Ɖɔɖɔ ɛzɩ lantanɩdɩ waa lalaa yɔ ɛrbɩyɔm wɛ sɛmɩŋ kpʊzɩyɛɛ liidiye tɩyɛ, ɛwɛɛ cʊndʊlʊm nɛ ɛwɛɛ ɖɔɖɔ manɩɩ ɛjaɖɛ taa helim taa. Ɛwɛ helim taa yem kɔyɔ ɛmʊ kalɩkɔdaɣ pazɩɩ yem.
Payaɣ-ɩ se ɛrbɩyɔm yɔ pɩlɩna lone nɖɩ ɖɩ-taa palɩ ɛ-yɔɔ yɔ, Ytterby pɩñɔtɩna Stockholm Sʊyɛdɩ ɛjaɖɛ taa, egeetiye nɖɩ ɖɩ-taa pana pɩ-tɛ ñɩɣlɩm tɛtʊ, peeɖe ɖɔɖɔ pana kɛtɛɖaɣ tɛtʊ naa sakɩyɛ. Ɛzɩ payaʊʊ hɩla anɛ yɔ ɩtrɩyɔm, tɛrbɩyɔm nɛ ɩtɛrɩbɩyɔm yɔ mbʊ ɖɔɖɔ pakpaɣna nɛ paya-ɩ ɖɔɖɔ.
Pɩnaɣ 1789 alɩwaatʊ taa kɛ Fɛɛlandɩ kpɛlɩ kpɛlɛkɩyʊ Johan Gadolin na ɔkɩsɩdɩ kɩfalʊʊ (yaa tɛtʊ) kɛ ɩtɛrbɩtɩ cɛbɩyaɣ nakɛyɛ taa (nɛ pʊwayɩ paya-ɩ se katɔlɩnɩtɩ pɩlɩna ɛ-hɩɖɛ yɔ). Ɛwaɣa kɩfalaɣ ŋga paatɛma-kɛ naʊ ɖooo pɩnzɩ naalɛ pɩtɩŋna sɔdʊʊ sɔɔja Carl Axel Arrhenius yɔɔ pɩñɔtɩna Ytterby haɖaa tɛtʊ kɛ Sʊyɛdɩ ɛjaɖɛ taa. Petisi ɛ-tʊma yɔɔ pɩnaɣ 1797 ɛlɛ pɩtɩŋna Anders Gustaf Ekeberg yɔɔ ɛnʊ weyi ɛya ɔkɩsɩdɩ kɩfalʊ ŋgʊ se yttria.
Pɩkɔma pɩnaɣ 1870 taa lɛ, mʊntʊsɩŋ weliŋ tʊma laɣsɩ wɩlɩɣ se ɛrbɩnɩ kɛ lɩm kisidim mbʊ papɩzɩɣ patɩŋna pɔyɔɔ nɛ pana pʊtʊnaa lalaa yɔ. Pʊtʊnaa mba yɔ sɩkandɩyɔm, hɔlɩmɩyɔm nɛ tʊlɩyɔm (pɩnaɣ 1879), pʊwayɩ kɔyɔ tɩsɩprɔsɩyɔm (pɩnaɣ 1886) nɛ kpaagba ɖeɖe kɔyɔ lʊtɛsɩyɔm (pɩnaɣ 1907). Georges Urbain nɛ Charles James papɩzɩna palɩzɩ-ɩ eyeke pɩnaɣ 1905.
Kpaŋ kʊɖɔmɩŋ kpɛlɛkʊʊ tʊmɩyɛ
Kpaŋ kʊdɔmɩŋ kpɛlɛkʊʊ tʊmɩyɛ (krɛkɩ tɔmpee taa lɛ, psukhê, pʊ-tɔbʊʊ se kalɩzaɣ nɛ pathos, pʊ-tɔbʊʊ kʊdɔŋ) pɩkɛ lɛɣtʊ nɛ fɛɖaa tɛ tʊmɩyɛ pɩlɩna fetenum taa kʊdɔmɩŋ yɔɔ (ñʊʊ cɔʊʊ) pɩtɩŋna maɣzɩm taa wiluu tʊmɩyɛ yɔɔ yaa kpaŋ kʊdɔmɩŋ yɔɔ.
Kpaɣɖʊ 19 wɛɛ taa pɩtɩŋna Philippe Pinel takayaɣ kisuzaɣ nakayɛ tɔm yɔɔ papɩza patɩlɩ cɛyɩtʊ ndʊ se sɩkɛ kʊdɔŋ.Piliŋa ŋga ka-tʊmɩyɛ kɔyɔ se kɔcɔna nɛ kalɩzɩ tɔbʊʊ ɛzɩma kʊdɔŋ ŋgʊ kɩpaɣza yɔ, nɛ pehiɣ patʊɣʊ mbʊ pɩwɛ ɖeu nɛ pɩfɛyɩ ɖeu yɔ. Panaɣ ɖɔɖɔ mbʊ pɩtɩna kʊdɔŋ ŋgʊ kɩ-tɛ pazɩyɛ yɔ, nɛ ɛzɩma kʊɖɔŋ yɔ mbʊ yekina nɛ papɩzɩ pañɩnɩ kɩ-kɔyɛ hayʊ nɛ pawazɩ-kʊ.
Tʊkaɣ ŋga kɩwɛ kɩbam nɛ kʊdɔŋ ŋgʊ hɛkʊ taa kɔna tɔm pɔzɩyɛ sakɩyɛ, kpaɣ paa weyi tɛ kamaɣ yɔɔ nɛ pɩwɛ kaɖɛ piŋ se palɩzɩ tɔbʊʊ. Piyaa kpaŋ kʊdɔmɩŋ kpɑlɑkʊʊ tɛ lɛ, nɛ pɩɣa evelaɣ pɛ-tɛ lɛ, pa-laɣsɩ nasɩyɛ wɛ ɛzɩ kʊdɔŋ alɩwaatʊ ndʊ ɛlɛzɩ lɛɛzɩtʊ natʊyʊ yɔ kpaɣ ɛzɩ ɛcɔŋna ɛ-tɩ se ɛkpaɖa lɛlʊ lɛ, pɩ-tɛ alɩwaatʊ ndʊ tɩ-taa mbʊ yɔ ɛɛtasɩɣ ñam ɛ-kɩkpaɖa.
Maɣzɩm kpɛlɛkʊʊ tʊmɩyɛ tɩnaa sakɩyɛ kɔna paa weyi lɛ ɛ-lɩmaɣza pɩlɩna kʊdɔmɩŋ ɛnʊ ɛ-yɔɔ mbʊ ɛzɩ mbʊ papazɩ nɛ kɩ-tɛ calʊʊ, kɩɖɔnɛ nɛ ɛzɩma pakpaɣna nɛ pawazɩ-kʊ yɔ, pɩcaɣ kaɖɛ piŋ pa-taa peeɖe ɖɩnaɣ Sigmund Freud, Daniel Widlöcher, Georges Canguilhem, Bergeret, Roussillon, Minkovski.
Jean-Paul 2
Karol Józef Wojtyła (pɔyɔɔdʊʊ se ˈka.ɾɔl ˈju.zεf vɔi̯.ˈtɨ.wa) Wadowice, pʊñɔtɩna Cracovie Pɔlɔɔñɩ ɛjaɖɛ taa, kpaɣ pɩnaɣ 1920 agoza fenaɣ kɩyakʊ 18 Fatiikaŋ, ɖomaɣ fenaɣ kɩyakʊ 2 pɩnaɣ 2005, ɛkɛ Pɔlɔɔñɩ cɔjɔ layʊ, ɛkɛ episikɔpʊ, pʊwayɩ yɔ ɛpɩsɩ cɔjɔ kpaŋgbamʊ Cracovie tɛtʊ taa, ɛkɛ cɔjɔ toko kɩsɛmʊʊ tʊ, palɩzɩ-ɩ nɛ ɛkɛ katoliki cejewiye tɛ papa aloma fenaɣ kɩyakʊ 16 pɩnaɣ 1978 kɛlɛ paya-ɩ Jean-Paul 2 tʊ (latɛŋ kʊnʊŋ taa lɛ, Ioannes Paulus II, Itaalii taa Giovanni Paolo II, Polonɛɛ taa lɛ, Jan Paweł II). Katoliki ɛyaa ya-ɩ Jean-Paul 2 Kiɖeɖeu ɖooo alɩwaatʊ ndʊ paɖʊ-ɩ kiɖeɖema taa yɔ.
Ɛwɛ Fatiikaŋ tɛtʊ taa lɛ, ɛsɩma kʊnʊmɩŋ sakɩyɛ nɛ Ɛsɔ tɔm ɖɔɖɔ sakɩyɛ kɛlɛ ɛpɩsɩ sɔsɔ nɔɔ taa tɔm ɖɛzɩyʊ episikɔpʊ pɩlʊʊ taa Pɔlɔɔñɩ, mbʊ yebina nɛ ɛsɩnda Paul 6 tʊ tɩlɩ-ɩ piŋ. Ɛpɩsɩ cɔjɔ kpaŋgbamʊʊ nɛ ɖɔɖɔ cɔjɔ toko kɩsɛmʊʊ tʊ mbʊ pɩnaɣ 1968 (evebupɩɣa yem), ɛkandɩ nesi tɛɛ tʊma tɩnaa yɔɔ kpɛndɛ ñɩm tɩnaa tɛ, ɛkandɩ ɛyʊ waɖɛ yɔɔ.
1924
Pɩnaɣ 1924 kɛ pɩnaɣ 1924 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1924 kɛŋna 24 ñɩŋga. Kɛwɛ pɩnzɩ 1923 nɛ 1925 hɛkʋ taa. =1924 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Johann Peter Rupert
Ɖajaa nɔɔyʋ payaɣ se Johann Peter Ruper. Ɛkɛ Afrɩka nɛ hadɛ kiŋ ɛjaɖɛ taa mansʋʋ malɩɩ sɔsɔ nɔɔyʋ. Palʋla-ɩ Stellenbosch tɛtʋ taa mɩsɩkʋm fenaɣ kajalaɣ fenaɣ taa, pɩnaɣ 1950 ñɩŋa taa.
Afrɩka nɛ hadɛ kiŋ ɛjaɖɛ taa ɖoŋ tʋ nɔɔyʋ lʋlʋna-ɩ. Payaɣ ɛ-caa ɛnʋ se Anton Rupert. Ɖajaa Johann Peter Rupert kɛŋna kajalaɣ tʋ pa-lʋlʋʋ taa.
Suwiisi ɛjaɖɛ taa ñɩm tɩnaa sɔsaa ɖʋ ŋgbɛyɛ naɖɛyɛ nɛ payaɣ-ɖɩ se « Société du luxe Richemont ». Kpaɣna ɖomaɣ fenaɣ kajalaɣ kɩyakʋ ñɩŋʋ, pɩnaɣ 2010 ñɩŋa taa nɛ pʋkɔɔ pɩsɩɩnɩ yɔ, Ɖajaa Johann Peter Rupert kɛŋna ñɩm tɩnaa ŋgbɛyɛ ńɖɩ ɖɩ-nɔɔ yɔɔ ɖɛyʋ nɛ pɩkɔɔ pɩsɩɩna sɔnɔ. Afrɩka nɛ hadɛ kiŋ ɛjaɖɛ taa lɛ, ñɩm tɩnaa sɔsaa ŋgbɛyɛ payaɣ se « Remgro ». Ɖooo kamɩŋ fenaɣ, pɩnaɣ 2009 ñɩŋa taa ñɩm tɩnaa sɔsaa laba lɩmaɣzɩyɛ nɛ paɖʋ aŋgba ana.
Salaŋ fenaɣ, pɩnaɣ 2013 ñɩŋa taa lɛ, yee pɛkpɛndɩ Ɖajaa Johann Peter Rupert liidiye nɛ ɛ-hɔʋ taa ñɩma ñɩnɖɛ yɔ, ɖɩ-ñʋʋ kɛ dollars waa miiliyarɩ waa 7,7. Afrɩka nɛ hadɛ kiŋ ɛjaɖɛ ñɩm mbʋ pɩkpaɖa payɩ yɔ, pɩkpɛndɩ ñɩm kakpaanzɩ. Afrɩka nɛ hadɛ kiŋ ɛjaɖɛ taa aseɣɖe takayasɩ mayaa ŋgbɛyɛ nɖɩ payaɣ se Forbes yɔ, ɖɩyɔɔdʋʋ se Ɖajaa Johann Peter Rupert ñɩm wɛ ñɩm kakpaanzɩ waa mba pa-taa.
Mahomet
Mahomet (ceu kʊnʊŋ taa محمد, paɖɩnɩɣ maʊ se Muḥammad), ɖɔɖɔ pɛɖɛyɩ se Muḥammad yaa Mohammed, ɛ-hɩɖɛ tɩŋa yɔ Abū al-Qāsim Muḥammad ibn ʿAbd Allāh ibn ʿAbd al-Muṭṭalib ibn Hāshim, ɛkɛ Ɛsɔ tɔm mʊyʊ, ɛlakɩ politiki tɔm nɛ arabɩ sɔɔja, ɛ-tɛ nɛ Quraych kiŋ. Ɛnʊ tɩna malɩŋ Ɛsɔ sɛtʊ ŋgbɛyɛ kiɖe, pakpaɣ-ɩ ɛzɩ ɛkɛ nayʊ siŋ. Malɩŋ ɛyaa kpekiɣ se pʊwɛzɩ palʊla-ɩ Mecque pɩnaɣ 570 cɔlɔ mbʊ yɔ nɛ ɛsɩ Medine pɩnaɣ 632.
Malɩŋ tɛ ñɔʊʊ nɛ ɖɩ-wazaɣ pazaɣ pɩcaɣ ɛyaa fezuu caʊʊ yɔɔ piŋ pɩ-tɛ wɛɛ ana a-taa, yebina nɛ Mahomet pɩsɩ sɩʊʊ siŋ tɔm kɛdɩtʊ taa. Kɛlɛ ɛ-tɔm kɛdɩtʊ caɣ ntɔnjɔɔlɩyɛ, mbʊ pʊyɔɔ yɔ, aseeɖe tɔm natʊyʊ tɔɖɔɔ ɛ-yɔɔ siŋ, pɩwɛɛ kaɖɛ se pɔyɔɔdɩ ɛ-yɔɔ tɔm keeke ɛzɩ ɛkɛʊ Ɛsɔ sɛtʊ ŋgbɛyɛ sɔsɔyɛ ndɩ yɔ ɖɩ-nɔɔ yɔɔ tʊ. Ceu tɔm takayaɣ maɣmaɣ taa, pɔyɔɔda ɛ-tɔm ŋñɩɩ yem. Tɔm naananza yeke koŋ pɔyɔɔda ɛ-yɔɔ tɔm takayaɣ ŋga ka-taa ŋgʊ ɛnʊ ɛzɩ Yesuu weyi paya-ɩ se 'Īsā, yɔ pɔyɔɔda ɛlɛ tɔm halɩ tam hiu nɛ naalɛ taa mbʊ yɔ halɩ pacʊnɩ-ɩ kpem pɩkɩlɩ Mahomet tɩtɩŋa ɛzɩ pɛɖɛyɩ-ɩ se ɛkɛ Messi, ɖɔɖɔ lɛ se ɛkɛ Ɛsɔ Fezuu Kiɖeɖeu (sourate ñʊŋ 4 ŋtalɩ 91).
Ceu takayaɣ taa lɛ paya Mahomet se ummî, pʊ-tɔbʊʊ se kɩsɩŋɩlʊʊ mbʊ pʊyɔɔ ɛtaatɩlɩ kalʊʊ ɖɔɖɔ lɛ ɛɛsɩŋ maʊʊ tɔm. Kɛlɛ paa mbʊ yɔ nabayɛ cɔlɔ lɛ, petekizi se ɛɛsɩŋ kɩbɩnjaazɩ tɔm nɛ kɩbɩnjaazɩ matʊ. Lalaa cɔlɔ hɩɖɛ nɖɩ se ummî tɔbʊʊ ɛ-tɛ nɛ ɛyaa mba pɛ-tɛ paasɩŋ kalɩtʊ nɛ matʊ yɔ yaa ɛyaa mba matʊ kiɖeɖetu yɔ. Pʊwayi payɩ yɔ, tɔm kɛdɩyʊ Mohamed Talbi tɔŋ se ɛɛsɩma kalɩtʊ piŋ nɛ matʊ nɛ ɛ-ɛsa kaakula camɩyɛ.
`Abdullâh ibn `Abd al-Muttalib nɛ Amina bint Wahb palʊlana-ɩ. `Abdullah kaakɛ `Abd Al-Muttalib pɩyalʊ, ɛlɛ maɣmaɣ kɛ Hachîm pɩɣa, Quraychite waa tɛ wiyaʊ pɩɣa, ɛnʊ kɛna Mecque komina ñʊʊ tʊ, ɛnʊ cɔnɩna Kaba ɖɩɣa ñɩm yɔɔ. Amina ñaakɛ Whab ibn `Abd Al-Manaf, ɛlɛ ñaakɛna tamaɣ tɔyʊʊ kɛ Banu Zuhrah cejewiye taa.
Kpaŋ
Kpaŋ kʊdɔŋ kɔŋna yem yem yɔɔdaɣ, lalaa lɛ pɩwɛ-wɛ maɣnɛ kʊdɔŋ tɩyɛ. Ɛyʊ ɛnʊ ɛɛsɩŋ mbʊ pɩwɛ ɖeu nabʊyʊ naa taa kɛlɛ pɩcaɣ kaɖɛ piŋ se pɛlɛzɩ-ɩ wɛtʊ ndʊ.
Yangzi Jiang pɔɔ
Yangzi Jiang (Sinuwa kɛlɛʊ taa lɛ: 扬子江, sɔnzɩ tɛ Sinuwa tɛ lɛ: 揚子江) kɛ pɔɔ ŋga kakɩlɩɣ ɖaɣlʊʊ Aazii kedeŋga taa yɔ. Ka-ɖalakɩŋ maɣna ɛzɩ kilomɛta waa 6.380. Fransɩ ɛjaɖɛ taa lɛ, payaɣ pɔɔ ŋga se tɔlɩm kɩkpɛdɩm pɔɔ yaa Yaŋ-cɛ-Kɩyaŋ yaa Yaŋ-cɛ. Pɔɔ hoɖe ɛzɩ 30 000 m3/s, kɛ ɖalakɩŋ kɩkɩlɩm taa lɩm pɔɔ natozo ŋga ɛjaɖɛ taa pɔɔsɩ kɩɖalasɩ taa Amazonii nɛ Niili pɔɔsɩ wayi. Kalɩna Tɩbɛtɩ nɛ mɛta waa 6621 kɛ Taŋkuula pʊŋ sɔsɔŋ taa ɛjaɖɛ ɛsɩndaa ɖɔmpɛ tɛ nɛ tɛtʊ ndʊ ɖɔmpɛ tiba tɩ-yɔ yɔ. Kɛdɛzʊʊ kilomɛta waa 6380 pʊcɔ kɛkpɛndɩ Siini wɩsɩ ɖɩlɩyɛ taa teŋgʊʊ taa, Saŋkayi nɛ hayi kɩŋ Siini tɛtʊ sɔsɔtʊ. Kɛtɛzʊʊ na kinghai kewiyaɣ tɛtʊ taa nɛ Yunnan nɛ Sichuan nɛ Hubei nɛ Jiangxi nɛ Anhui nɛ Jiangsu nɛ kɛtɛzʊʊ ɖɔɖɔ Chongqing nɛ Nankin nɛ Caŋhayi agbeela sɔsɔna tɛtʊ.
Kɛ-tɛ kpeem taa lɛ, kamʊʊ pɔɔsɩ kɩkpɛdasɩ mɩnɩŋ lʊbɛ tɛ lɩm nɛ pɩpɩsɩ lɩm kajataɣ kpɛlɛkʊʊ fɛʊʊ kilomɛta waa miiliyɔɔ waa 1,8 kpɛɛ ko. Paa pɩnaɣ ŋga lɛ, kɛwɛna se kapɩyʊʊ lɩm megbaŋ kudoku Siini teŋguu taa nɛ pɩkɔŋna mʊʊzʊŋ sakɩyɛ pɔɔ nɔɔ yɔ.
Kpaŋ
Ɖɩcɔna piŋ kɔyɔ mɩnʊʊ yɔɔ ɛyaa ɛzɩ naatozo mba pɛkɛ sʊlʊm ñɔyaa yɔ wɛnɩna kpaŋ kʊdɔŋ ŋgʊ alɩwaatʊ ɛñɔʊʊ ɖoŋ ñɩmbʊ nabʊyʊ yaa sʊlʊm kɩlɩ ɛnandʊ pɩɣʊ yɔ.
Ɛzɩma papɩzɩɣ pawazɩ kʊdɔŋ ŋgʊ pɩlɩna ɛzɩma pana-kʊ yɔ nɛ pʊ-tʊ weyi pana-kʊ ɛ-yɔɔ yɔ. Kajalaɣ lɛ, papɩzɩɣ pahaɣ pɩ-tɛ ɛyʊ ɛnʊ maɣzɩm taa kɔɔ naayɛ (kiliba yaa pʊtɔma kɩsɔba) nɛ nabʊyʊ taa pɩkɛ kɩjɛyʊʊ se pasɩɩ pɩ-tɛ ɛyʊ ɛnʊ fɛɖaa cɔlɔ. Kɛlɛ nabʊyʊ taa lɛ kɔɔ a-tɛ kpaɣʊʊ kɔŋna kaɖɛ piŋ kpaŋ tɩnaa mba.
Hɔɔ
Hɔɔ kɛna aliwaatʊ ndʊ halʊ yeki naʊ fenaɣ yɔ nɛ yɔ. Pɩkɛna alɩwaatʊ ndʊ abalʊ sɛzʊʊ tomnaɣ katʊ halʊ ñɩŋga nɛ pɛkpɛndɩ kʊɖʊm nɛ pɩpaɣzɩ labʊ nɖuu kɛ halʊ pɩɣa ŋgbaʊtaa yɔ. Halʊ hakʊʊ hɔɔ yɔ, ɛtalʊlɩ abalɩ pɩɣa ɛlʊlʊʊ halɩ pɩɣa.
Abalʊ nɛ halʊ pasʊʊ yaa pacakɩ lɛ, yee abalʊ tɛ sɛzʊʊ tɔmnaɣ ŋga kɛwɛ X yɔ ŋga ɛkatɩna halʊ ñɩŋga ŋga kaka wɛ X yɔ ɖɔɖɔ kɔyɔ, pɩlakɩ sɛzʊʊ tomnasi XX, peeɖe kɛ mbʊyɔ, halʊpɩɣa palʊlʊ ɛlɛ yee pɩkɛ abalʊ tɛɛ sɛzʊʊ tɔmnaɣ ŋga kɛwɛ Y yɔ ŋga ɛkatɩna halɩñɩŋga ŋga kɛwɛ X yɔ kɔyɔ, abalʊ pɩɣa palʊlʊ pɩtɛ alɩwaatʊ. Pɩwɩlʊ se halʊ pɩɣa yaa abalʊ pɩɣa palʊlʊ yɔ, fenasɩ naalɛ tɛŋ pʊcɔ nɛ pɩwɩlɩ se halʊ pɩɣa yaa abalʊ pɩɣa pakaɣ lʊlʊʊ. ALɩwaatʊ ndʊ sɛzʊʊ tomnaɣ lɛɛka katʊ lɛɛka yɔ, pɩkpaɣna mbʊ yɔ, hɔɔ sʊa nɛ kalakɩ fenasi nakʊ ɛlɛ kapɩɣa nɛ halʊ pɩzʊ ɛlʊlɩ. Hɔsɩ nasɩyɛ ɛɛtalʊʊ fenasi naakʊ yaa sɩɖɛʊ fenasi nakʊ yɔɔ ɛlɛ sɩtakɩlɩ ɖɔʊ. Siŋŋŋ taa lɛ, hɔɔ kɩpaŋga lakɩ kpɩtaŋ yaa kɔzɔɖɔnaa kpaɣ 37 Nɛ 41 pa-taa. Yee katatalɩ mbʊ yɔ, pɔtɔŋ se hɔɔ kɩdapɩpʊʊ nɛ yee pɩɖɛ pʊyɔɔ kɔyɔ, pɩkɛna hɔɔ kɩɖɛzaɣ.
Ɖakʊtanaa tɛ lʊlʊsʊʊ kpɛlɛkʊtʊ taa lɛ, hɔsɩ wɛ tɔm nabʊtozo taa. Kacalaɣ taa lɛ, hɔɔ ŋga kɛwɛna nɖuu kʊɖʊm yɔ. Peeɖe lɛ, pɩɣa kʊɖʊmaɣ palʊlʊʊ. Nabʊlɛ taa lɛ, hɔɔ ŋga kɛwɛna nɖuuna naalɛ yɔ. Peeɖe yɔ, ɖomaa kɛ palʊlʊʊ. Ɖomaa lʊlʊʊ wɛ nabʊlɛ. Kacalaɣ taa lɛ, yee abalʊ sɛzʊʊ tɔmnaɣ ɛkata halʊ ñɩŋga kʊɖʊmaɣ nɛ kɛtɛyɩ-kɛ nabʊlɛ kɔyɔ, nɖuuwaa lɩʊ abalaa ɖeke yaa yalaa ɖeke. Pɔtɔŋ se ɖomaa siŋŋŋ. Ɛlɛ alɩwaatʊ ndʊ abalʊ sɛzʊʊ tomnaɣ ɛpɩza nɛ ɛkatɩna halɩ ñɩnzɩ naalɛ kɔyɔ, peeɖe lɛ nɖuunaa naalɛ cakɩna. Pɩkɛʊ ɖomaa halʊ nɛ abalʊ. Pɩtɛkɛ ɖomaa siŋŋŋ kɛlɛ. .domaa nabay,i ñɛɖɛʊ talʊ naatozo yɔ yaa pɛɖɛʊ pʊyɔɔ.
Halʊ hakɩ hɔɔ lɛ e-lotu paɣlʊ kpoyu ɛlɛ pɩtɛkɛ e-lotu ɖeke ɛlɛ ɛ-laŋgɩyɛ nɛ ɛ-hɩla. Hɩla paɣlʊ mbʊ pʊyɔɔ yɔ hɔɔ tɛ alɩwaatʊ kɛ hɩla paɣzʊ lʊlʊʊ hɩlɩum mbʊ pɩɣa kamʊzɩ yɔ. Alɩwaatʊ ndʊ halʊ hakɩ hɔɔ yɔ, ɛ-hɩla nɔsɩ taa tasʊʊ paɣlʊʊ nɛ pipii kiɖikiɖi. Mbʊ pɩwɩlʊ ɖɔɖɔ yɔ, mbʊ lɛ se halʊ yeki naʊ fenaɣ nɛ tanamɩŋ tɛɛ ɛ-taa kpɛndʊ ɛzɩ ɛtɔ yɔ. Alɩwaatʊ ndʊ halʊ ɖou kamaɣ fɛyɩ nɛ ɛ-hɩla tasʊ paɣlʊ.
Keteŋga kpeekpe yɔɔ ɖomaa mba pakɩlɩ ɖɔʊ yɔ, pɛkpɛnda pɩya nakʊ nɛ Malɩ ɛjaɖɛ taa, Tɔmbʊkʊtʊ taa, halʊ nɔɔyʊ lʊla-wɛ. Halʊ ɛnʊ ɛhaɦ hɔɔ nɛ pana se ɖoma ɛkaɣ lʊlʊ lɛ, powona-i Kasablanka, Maɖɔkɩ ɛjaɖɛ taa se pɔcɔna ɛ-yɔɔ. Ɛɛwɛna kɔzɔɖɔna l oɖo nɛ hɔɔlʊ lɛ ɛlʊla-wɛ agoza fenaɣ kɩyakʊ 5 pɩnaɣ 2021.
Julie Akofa Akoussah
Palʊla Julie Akofa Akoussah kɛ ɖomaɣ fenaɣ 12 wiye pɩnaɣ 1950 kɛ Ceviye tɛtʊ taa, Togo ɛjaɖɛ taa. Payɣ-ɩ nabʊyʊ taa yem se Julie, Mamy yaa Akofa. Ɖooo ɛ-pɩcatʊ kɛ ɛkpaɣ-ɛtɩ kpem nɛ ɛcɛlɩ hendu teu. Weyi ɛɛkɩla-ɩ kɛdɩnaʊ hendu teʊ taa yɔ, ɛnʊ Bella Bellow.
Pɩla mbʊ lɛ e-hendu sakɩyɛ taa ɛnʊ ɛwɛɛ ɛɖɛyʊ. Julie Akofa Akoussah kɛna Togo ɛjaɖɛ taa hendu teyu sɔsɔ nɔɔyʊ nɛ ɛsɩ Parii tɛtʊ taa, Fransɩ ɛjaɖɛ taa, kɛ pɩya wiye, ɖomaɣ fenaɣ kɩyakʊ 25 wiye pɩnaɣ 2007. Ɛsɩbʊ yɔ ɛɛwɛna pɩnzɩ 57. Ɛ-sɩm mbʊ TVT sʊsɩna-tʊ tɛʊ kɩfemuu cɩla wiye.
Ɛ-sɩm takayaɣ kɛna posusa kɔ-tɔm TVT taa wɩsɩ taa. Julie Akofa Akoussah ɛnɛ ɛsʊwaɣ ɛ-pɩnzɩ 40 kɛ ɛpaɣzɩɣ hendu teu yɔ pɩ- kasanʊ nɛ kʊtɔŋ nakʊyʊ tii ɛ-yɔɔ kpiɖi nɛ kpaagbaa mbʊ yɔ pɛɖɛna-ɩ Fransɩ ɛjaɖɛ taa se tɛtɛ ɛsɔ ɛwɛɛ kɔyɔ, paalɛɣ-ɩ nɛ pɛlakɩ pɩɩcɔʊ mbʊ yɔ.
Louis Armstrong
Palʊla Louis Armstrong kɛ Nʊvɛlɩ-Ɔɔrɩleansɩ, Luyiziyani tɛtʊ taa kɛ ɖomaɣ fenaɣ kɩyakʊ naanzawiye pɩnaɣ 1901 nɛ ɛsɩ Niwu Yɔrkɩ tɛtʊ taa hasɩyaɖɛ fenaɣ taa kɩyakʊ looɖo ŋgʊ wiye.
Palʊla-ɩ Nʊvɛlɩ-Ɔɔrɩleansɩ tɛtʊ taa nɛ pɩɩkɛna hɔʊ ŋgʊ kɩ-taa nɛ tanɩm kpem yɔ. Kʊñɔŋ wayɩ lɛ pɩkɛna ɖɔɖɔ hɔʊ ŋgʊ kɩ-taa nɛ ñamñam lakɑsɩ nɛ acɛya wɛ yɔ. Payaɣ Louis Armstrong caa se William Armstrong (1881–1922) nɛ ɛlɛ lakaɣ tʊmɩyɛ kɛ ŋgbɛyɛ nɖɩ ɖɩ-taa pasaɣ sanzɩ nɛ kɔɔ wena palakɩna tɔlɩm ɖɩ ndɩ yɔ. E-ɖoo kɔyɔ Mary Mayann  Albert  (1886–1942) nɛ ɛlɛ nalakaɣ tɩzɩyʊ tʊmɩyɛ kɛ anasayɩnaa cɔlɔ. Louius Armstrong ɛnɛ ɛ-caa ɖoo Josephine cɔlɔ kɛ ecaɣ nɛ ɛpɩɩ.
Ɛ-hɩla kɩsɛsɛna ɖɔɔ nɛ a-taa kɔyɔ: Dippermouth, Satchmo nɛ Pops. Louis Armstrong kɛ weŋgalɩyʊ nɛ e-liɖe sɔsɔyɛ kɔyɔ Afrika ɛlɛ palʊla-ɩ Amerika tɛtʊ taa. E-wendu teu taa lɛ, ɛsɔ wendu nɛ sɔnzɩ, ñɩndʊ pezida nɛ ɖama. Wendu ndʊ ɛkɩlz sɔɔlɩʊ yɔ, ndʊ lɛ jazɩ nɛ eteu taa lɛ, ɛcɔʊ tɔm yaa ɛlmɩlɩtʊ tɔmbe sakɩyɛ. Louis Armstrong cɔ ajɛyaa sakɩyɛ nɛ ɛpɩsɩ jazɩ wendu teyaa taa sɔdʊ sɔsɔʊ.
1925
Pɩnaɣ 1925 kɛ pɩnaɣ 1925 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1925 kɛŋna 25 ñɩŋga. Kɛwɛ pɩnzɩ 1924 nɛ 1926 hɛkʋ taa. =1925 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Hɩlaɣ
Hɩlaɣ nɛ sakɩyɛ taa lɛ, hɩsɩ. Hɩsɩ wɛ ndɩ ndɩ. Nasɩyɛ wɛɛ ɛlɛ sɩ-nɔsɩ wɛ ɛzɩ ndoma yɔ nɛ patʊlɩ-sɩ pɔŋ naatozo; naalɛ wɛ cemeŋje nɛ lɛɛkʊ hɛkʊ taa; nasɩyɛ wɛ lʊʊʊ nɛ cemeŋje pɔŋ wayɩ lɛ, ɖooo tɔbʊʊ tɛɛ kɛ patʊla leɛkʊ. Hɩsɩ nasɩyɛ ɛlɛ, sɩwɛ ɛzɩ loyuu yɔ yaa sɩwɛ kulukulu, lɛɛsɩ wɛ ɛzɩ ñɩtʊ ndʊ tɩ-yɔɔ wɛ koonim yɔ, nzɩ sɩwɛ ɛzɩ nɔndɔŋ yɔ sɩwɛɛ, pasakɩ ɖɔɖɔ pɛɛ kɛ hɩsɩ. Nɔndɔŋ, saŋgʊnaa nɛ aŋganda wɛ ɖɔɖɔ hɩsɩ pɩlɩŋ taa.
Hɩlaɣ hʊlɩyʊ cʊnʊʊ ɛ-tɔm pe yaa e-wendu nɛ tɩwɛɛ leleŋ kɔŋŋgɔ nɛ tɔm pe wena alɩʊ nɛ ɛ-hlaɣ taa yɔ, atɩŋgʊ ɖama ɛzɩ nandʊ nʊm kpeŋgʊʊ tɩ-ɖaʊ yɔɔ yɔ. Hɩlaɣ hʊlʊ ɛɛpɔzʊʊ paa ɛsɩmtaa se pocuuzi cɩmʊ nakʊyʊ pʊcɔ pɩwɛɛ leleŋ. Pahʊlʊ hɩsɩ hɔɔlɩŋ ndɩ ndɩ taa nɛ sɩwɛna tɔbɩŋ ndɩ ndɩ ɖɔɖɔ. Haɖaa, ninɖiyaa, agbama, kpagbasɩ kpayaa, cʊŋ mayaa yaa yoŋ laɖaa hʊlʊʊ hɩsɩ ndɩ ndɩ pɩlɩɩna pa-tʊma yɔɔ nɛ pɛɖɛyʊʊ ɖama yaa pa-tɩ. Ɖooo ɛlɛ, pa-hɩsɩ hʊlʊʊ taa kɛ mbʊ yɔ, patamakɩ cɩmɩŋ.
Ɛlɛ alɩwaatʊ ndʊ tɩ-taa cɩmɩŋ paɣzɩ lɩʊ yɔ, pahɩlʊʊ hɩsɩ yɔ papɩzʊ nɛ pesidi-cɩmʊ nɛ sɩtasɩ wɛʊ leleŋ kɔŋgɔ. Cɩmɩŋ wondu ndɩ ndɩ taa papɩzʊ pahʊlɩ hɩsɩ nɛ pɩsaɣ na ɖama. Hɩsɩ hʊlʊ wɛna pɩlɩŋ ndɩ ndɩ: ɛsɔ samtʊ hɩsɩ hʊlʊ wɛna sɩ-ndɩ nɛ agɔlɔma taa ñɩnzɩ ɛzɩ habɩyɛ hɩsɩ wɛɣna nɛ sɩ-soo sɩwɛʊna sɩ-ndɩ nɛ kamɩŋ hɩsɩ nɛ sɩ-kamʊʊ yɔ. Ɖɔɖɔ ɛzɩ sɔnzɩ ndɩ ndɩ hɩsɩ nɛ si-soo pɛwɛʊna ndɩ nɛ kasandʊ natʊyʊ yem yɔ.
Nɛyɔɔ
Nɛyɔɔ kɛ kpɛlɩ kpɛlɛkʊʊ tɛ pʊtʊ weyi ɛ-ñʊʊ mayaɣ kɔyɔ 10 nɛ yʊsaɣ mayaɣ kɔyɔ Ne. Ɛkɛ fefeku kɩbaŋʊ, yaa kɛdɛɖaɣ fefeku nɛ kiiciɣdu, kɩfɛyɩna ɖɔɖɔ tɔlɩm nabʊyʊ, paɖʊ-ɩ kɔŋkɔŋ naa taa yaanɛyɔɔ kandʊ naa mba pa-taa fɛyɩ pʊyʊ kɔyɔ, ɛlakɩ sɛmɩŋ tɩyɛ.
Ɛsɔkaɣ taa lɛ, ɛdɔɖɔɔ, nɛ e-kpeekpe ɛ-tɛ ppm kɛlɛ 18. Nɛyɔɔ wɛnɩ ɖiɣ ɖiɣ agbele naa naatozo, 20Ne, 21Ne, 23Ne, nɛ ɛwɛna hilimiye ñʊʊ ŋgʊ kɩɩlɛzʊʊ yɔɔ 20,1797 (6). Ɛwɛna ɖɔɖɔ tʊʊʊ ɖoŋ wɛnayʊ agbelenaa 16 kpaɣ 16Ne ŋtalɩ 34Ne, ɛlɛ pa nɛ yɔ pɛ-tɛ fezuu caɣʊ eeleɖiɣ.
Nɛyɔɔ kɛ fefeku kɩtɛɖɩɣ naalɛ ŋgʊ, kɩwɛnɩ hɛlɩyɔm lɩm ñɩŋʊ niidiɣ ɖoŋ tam 40 nɛ hɩdrɔzɛnɩ lɩm ñɩŋʊ niidiɣ ɖoŋ tam nabutozo (pɛ-tɛ ɖɔʊ wɛ kɩmaŋ). Tʊma sakɩyɛ labʊ taa, ɛkɛ niidiyu weyi ɛfɛyɩ liidiye ɛzɩ hɛlɩyɔm yɔ.
Kɩpaɣlʊ William Ramsay nɛ Morris Travers ñɩnɩna nɛ patɩlɩ nɛyɔɔ Ɛnglɩsɩ ɛjaɖɛ taa, heɣlim pɩsʊʊ taa, pɩnaɣ 1898. Pʊtʊnaa caɣyɛ kpata taa lɛ, hɔɔlʊʊ hiu nɛ lutozo ñɩŋʊ taa, mbʊ lɛ, ɛ-tɛ nɛ fefekiŋ kiiciɣdiŋ tɛ, ɛ-taa wɛ nasɩyʊ fɛyɩ waa hiu, nazɩyʊ sɩɣlɩyʊ waa hiu nɛ kɔtɩɩ waa hiu ɖɔɖɔ. Nɛyɔɔ wɛ ɛsɔkaɣ taa nɛ kɩ-tɛ kpɩndʊʊ maɣna 0,0018%.
Lemuu sɛmɩŋ caʊʊ weyi nɛyɔɔ lɩzɩɣ kɩ-tɩ taa yɔ ŋgʊ pakɩlɩɣ labɩnaʊ tʊmɩyɛ ayɛɛnɛ yaa amʊʊza tɔm ɖisusiye. Nɛyɔɔ, mbʊ peyeba paya pɩ-tɛ miŋ ɛnʊ paa palakaɣ tʊmɩyɛ nɛ fefekiŋ lɛɛŋ kɔyɔɔ kʊnɛ ɛnʊ kɩwaba. Ɛlɛ pɩɩkɛ nɔɔdaa palakaɣ kɔzɔ kɔzɩ ɖɩɣa taa miŋ hɔɔlʊʊ taa, tovonum lɛ, pɩkɛ mʊntʊsʊʊ wondu (pɩlɩna pa-hɩla wena kewiyaɣ sɩma-yɛ yɔ a-yɔɔ.
Hɛlɩyɔm
Hɛlɩyɔm kɛ kpɛlɩ kpɛlɛkʊʊ tɛ pɩyʊ weyi nɛ ɛ-tɛ kɔtɩɩ tɛ mayaɣ kɔyɔ 2, yʊsʊʊ mayaɣ kɔyɔ He. Pɩkɛ fefeku kɩbaŋʊ nakʊyʊ (yaa kɛdɛɖaɣ fefeku), kiiciɣduu, ŋgʊ kɛnɛ kajalaɣ fefeku kɩbaŋʊ fefekiŋ kɩbaŋ liɖe taa kpɛlɩ pʊtʊnaa caɣyɛ kpata taa. E-ɖeɖe ɖɩwasɩyɛ kɩlɩna ŋñɩɩ kɛ pʊtʊnaa mba payɩ ɖɩsɩma yɔ.
Hɛlɩyɔm wɛna ɖiɣ ɖiɣ agbele naa naalɛ, 4He ŋgʊ kɩkɩlɩ tɔyʊʊ, 3He. Agbele naa mba pa-naalɛ, pɛwɛ ndɩ nɛ lalaa mba payi ɖɩsɩma kpɛlɩ kpɛlɛkʊʊ nɔmɔʊ taa yɔ, pa-maɣmaɣ pɛ-wɛtʊ taa wɛ ndɩ, mbʊ pʊyɔɔ yɔ pɛ-tɛ hilimiye ñʊʊ mayaɣ paɣla piŋ. Hɔɔlɩŋ lɛɛŋ lɛ, ɛzɩma pɔɖɔɔ piŋ, pɛwɛɛ ɖoŋ ɖenɖe ɖoŋ wɛ ŋñɩɩ yɔ, yele nɛ pʊyʊsɩ-wɛ kpem. Tɔm cɔdʊʊ ŋgʊ kʊ-tɔm ɖɩyɔɔdʊʊ yɔ lakɩ tʊmɩyɛ koŋ kɛ hɛlɩyɔm 4 (4 He) yɔ kɛnɛ.
Tɔmpiye hɛlɩyɔm paamaɖɩ nɛ ɖooo krɛsɩ kɩbɩnʊʊ kʊnʊŋ taa Helios (Ἥλιος / Hếlios, pʊ-tɔbʊʊ se wɩsɩ), pʊtʊ ɛnʊ paalɛyɩ-ɩ naʊ kajalaɣ naʊ wɩsɩ mɔntʊsʊʊ taa kɩyɛɛna fenaɣ kɩyakʊ 18 pɩnaɣ 1868, alɩwaatʊ ndʊ aliki Ɛsɔ liba mbilim wɩsɩ yɔ, pɩlɩna tɩɩnzɩ kpɛlɛkɩɣ tʊmɩyɛ laɖʊ Jules Janssen yɔɔ.
Hɛlɩyɔm tʊmɩyɛ ɖɔ yem kakama, ŋgʊ tʊma sɔsɔna tʊma pasaa pɩlɩna cɛyɩtʊ ndɩ ndɩ cɔlɔ, kɩtatasɩ tɔyʊʊ nɛ kɩ-tɔm caɣ kaɖɛ. Kɔyɔ mbʊ ɖɩnaɣ pɩnaɣ 2016, walaa cɔnaʊ tɛ lɛ, tɔsʊʊ nɔmɔʊ taa hɛlɩyɔm tadɩyɛ pɩsa ɖɩwɛ ɖiɣ ɖiɣ nɛ pɩtaa pɩtaa cɩnɛ yɔ lɛ, ɛzɩ pɩɩwɛʊ kɩdɛɖaɣ yɔ lɛ, piyele pʊtɔyɩ yem sɩmm. Pʊtʊnaa mba pɛtɛ ɖɔʊ ɛjaɖɛ kpeekpe taa lɛ, hɩdrɔzɛnɩ wayi lɛ, hɛlɩyɔm tɩŋɩɣna.
1926
Pɩnaɣ 1926 kɛ pɩnaɣ 1926 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1926 kɛŋna 26 ñɩŋga. Kɛwɛ pɩnzɩ 1925 nɛ 1927 hɛkʋ taa. =1926 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Kaspɩyɛnii teŋgu
Ajɛya wena acɔ teŋgu kʊnɛ nɛ kɩtaa yɔ, anaa yɔ: wɩsɩ ɖɩlɩyɛ nɛ sɩ-hayʊ kiŋ ɛlɛ Kazakistanii, wɩsɩ ɖɩlɩyɛ nɛ sɩ-hadɛ kiŋ ɛlɛ Turkimenistanii piyele haɖɛ kiŋ kpaagbaa ɛlɛ Iiraŋ tɛtʊ pɩkazɩ nɛ wɩsɩ ɖɩɖʊyɛ nɛ sɩ-hadɛ kiŋ ɛlɛ Azɛrbayijanii nɛ wɩ;sɩ ɖɩɖʊyɛ nɛ sɩ-hayʊ kiŋ ɛlɛ, Ruusi ɛjaɖɛ. Teŋgu kʊnɛ kɩwɛɛ kɩkpɩyʊ nɛ kɩkpɩyʊ mbʊ pɔyɔɔ yɔ, tɩŋ fɛyɩ nɛ wɩsɩ ñakɩlɩʊ ñaaʊ.
Kaspɩyɛnii teŋgu kʊnɛ kɩ-walanzɩ mɩtaɖɛ wɛ 371 000km2 piyele kɩ-ɖaalakɩŋ taa maɣna kilomɛtanaa 1030 nɛ kɩ-walanzɩ taa ñɛwɛ kilomɛtanaa 435. Pamaaza-kʊ koko nɛ pata ɛlɛ pɩwɛ kilomɛtanaa 7 000 nɛ kɩ-tɛ cukaŋ taa wɛ mɛtanaa ɛzɩ 1025. Teŋgu kʊnɛ kɩpaɣlika taa wɛ ɛzɩ 78 200 km3 yɔ.
Salto Anjɛɛlɩ lɩmfalɩyɛ
Salto Anjɛɛlɩ Lɩmfalɩyɛ kɛŋna keteŋga kpeekpe yɔɔ lɩmfaɖɛ nɖɩ kɩkɩla kʊyʊʊ yɔ nɛ kʊ-kʊyɩmɩŋ taa maɣna mɛtanaa ɛzɩ 979 yɔ. Lɩmfalɩyɛ ɖɩnɛ ɖɩwɛ Kran Sabana nɛ pɩtʊʊzɩna Fenezuyela tɛtʊ taa. Payaɣ Salto Anjɛlɩ ɖɔɖɔ se Tiiyu maʊ (ɛlɛ pɩtamʊna camɩyɛ pʊtɔbʊʊ) mbʊ pʊyɔɔ yɔ kacalaɣ-tʊ weyi ɛcala lɩmfalɩyɛ nɖɩ naʊ yɔ, payaɣ -ɩ se Jimmy Angel. Salto Anjɛɛlɩ kɛna pɔɔ ŋga payaɣ-kɛ se Riyo keerɛrp yɔ ka-taa. Pɩkɛna pɔɔ cikpelaɣ nakɑyɩ nɛ kapaɣzɩna Ooyaŋ Tepu pʊʊ taa. Ooyaŋ Tepu (Auyan Tepuy) tɔbʊʊ nɛ arekum kʊnʊŋ taa se aleewaa pʊʊ. Pʊʊ kʊnɛ kɩwɛ pɔŋ weyi ɩkɩla kʊyʊʊ nɛ pakɩlɩɩ sɩm yɔ ɩ-taa nɛ kɩwɛ tuuɖe taa nɛ Kanayima tɛtɛ wendu kaɖaɣ kɔclɔ. Kaɖaɣ kanɛ UNESCO ɖʊ-kɛ kɩ-pɩlɩŋ taa ɖooo pɩnaɣ 1994.
Ɖooo pʊʊ ŋgʊ kʊ-ñʊʊ taa kɛ Riyo Kerɛp lɩm kpɛzʊna ɛzɩ mɛtanaa 807 yɔ nɛ kɩpɩɩ kɛcɛlɛŋga sɔsɔɣa nakayɩ, lɩm tɔyɩ pɩ-tɩ ɛzɩ mɛtanaa 15 yɔ pɔcɔ pɩtalɩ ɖooo pʊʊlʊʊ nɛ pɩtalʊ ɛzɩ mɛtanaa 979 yɔ. Lɩmfalɩyɛ ɖɩnɛ ɖɩ-walanzɩ taa pɩzʊ pɩtalɩ ɛzɩ mɛtana 107 yɔ. Piyele nɛ pɩ-tɛkʊkʊyɩmɩŋ ñɛwɛna mɛtanaa ɛzɩ 2 058 yɔ. Lɩm pʊnɛ pɩkpɛzʊ, pɩfalʊʊ nɛ pɩpɩyʊ ñebina nɛ Salto Anjɛɛlɩ kɛna keteŋga kpeekpe yɔɔ lɩmfalɩyɛ nɖɩ ɖɩkɩlɩ kʊyʊʊ yɔ.
Moïse
Moze (hebra kʊnʊŋ taa lɛ מֹשֶׁה בן עמרם Moshé ben Amram, krɛkɩ ñɩŋʊ taa lɛ Mωϋσῆς ou Μωσῆς, Mō(y)sēs, latɛŋ taa lɛ Moyses, ceu ta lɛ موسى Moussa) kɛ, paɣtʊ taa lɛ, kajalaɣ Yuda ñɩma tɛ nayʊ, weyi paya-ɩ nabʊyʊ taa se paɣtʊ ndʊ moze ha Israeli ɛyaa yɔ, pʊ-tɔbʊʊ Moze Ɛsɔ paɣtʊ tɔm. Ɛkɛ ɛyʊ sɔsɔ hebra mba Takayaɣ Kiɖeɖeɣa taa, ɛmʊna Yuda ñɩma paɣtʊ, ɛɛwɛɛ pʊcɔ Yesuu Krɩstʊ ɛkɛ ɛlɛzʊʊ Krɩstʊ mba cɔlɔ nɛ ɛɛwɛɛ pʊcɔ Mahomet malɩŋ ɛyaa tɩna kɛlɛ.Takayaɣ kiɖeɖeɣa taa lɛ paɣtʊ heyu-ɖʊ se Moze mana Ɛsɔ paɣtʊ hiu.
Torah maʊ paɣtʊ taa lɛ, tɔm pɔzʊʊ ɖanɩɣ wɛʊ kpaɣ kpaɣɖʊ 17, ɛzɩ ɖɩgbaɣ Spinoza nɛ Jean Astruc kpaɣɖʊ 18, pap tekizi Moze tɔm kɛdɩtʊ tɔm. pʊwayɩ yɔ ɖama cɔɔlɩnaʊ sukuli lɩwa, alɩwaatʊ ndʊ pakpaɣ Ɛsɔ tɔm takayaɣ ɛzɩ lɛɣtʊ tɛ pɩyʊ siŋ yɔ.Malɩŋ tɩnaa tɛ lɛ Moze ɛzɩ payaɣ-ɩ se Muusa kɛ wayi wayi nayʊ kɛ ceu takayaɣ tɔm kɛdɩɣ taa, pɔyɔɔda ɛ-tɔm pɩtalɩ tam hiŋ naatozo nɛ loɖo mbʊ yɔ. Ɛkɛ nayʊ sɔsɔ nayaa hɛkʊ taa, nɛ pɔtɔŋ se ɛkɛ Ala tiyiyaa taa nɔyʊ weyi ɛɖɛ nɔɔ Mahomet yɔ.
Moze wɛna pɩnzɩ 40 lɛ, ɛna haŋaɣ nakɛyɛ ɛ-tɛ samaɣ cɔlɔ nɛ ɛ-taa wɩɩ nɛ ɛkʊ Egipiti ɛyʊ nɔɔyʊ ɛlɛ ñakʊɣa Hebra tʊ nɔɔyʊ ɖɔɖɔ. Kɛlɛ ɛtatasɩwɛnaʊ maɣzɩm nabʊyʊ pɩtasɩna se ese nɛ ɛsʊʊ lakʊ nɛ halɩ ɛkɔɔ ehiɣ ɖijaɣyɛ Jethro (yitro) cɔlɔ, ɛlɛ ñaakɛ Madian cɔjɔ layʊ. Moze pɔzɩ Jethro halɩpɩyaa taa nɛ ɛkpaɣ halʊ pa-taa lɛlʊ, Tsippora (Sephora).
Ɛ-tʊmɩyɛ kɛlɛ se eɖiyi kpɩna, nɛ ewokina ɖooo lakʊ taa nɛ atɔkɩ. Moze talɩ pɩnzɩ hiŋ lutozo lɛ Ɛsɔ wɩlɩ-ɩ ɛ-tɩ nɛ ɛwɩlɩ-ɩ tʊmɩyɛ nɖɩ ɛɖʊ-ɩ yɔ. Ɛsɔ tiyiyu lɩ ɛ-yɔɔ lakʊ alɩwaatʊ ndʊ eɖiyaɣ ɛ-ɛtɩ wondu yɔ. Eɖiyi mbʊ lɛ, Israeli pɩyaa ɛkɔɔ ɛtalɩ tɛtʊ ndʊ Ɛsɔ kaawɩla-ɩ yɔ tɩ-taa, pʊ-tɔbʊʊ se ɛlɩza-wɛ Egipiti tɛtʊ taa, tɛtʊ ndʊ Kanaŋ, halɩ peeɖe ɛsɩba ɛlɛ ɛwɛna pɩnzɩ mɩnʊʊ nɛ nɛɛlɛ.
Tʊlɩyɔm
Tʊlɩyɔm kɛ kpɛlɩ kpɛlɛkʊʊ tɛ pʊtʊ weyi ɛ-ñʊʊ mayaɣ kɔyɔ 69 nɛ yʊsaɣ ñɩŋa yɔ Tm. Tʊlɩyɔm kɛ kɛtɛɖaɣ tɛtʊ naa taa ñɩɣlɩm pʊyʊ. Ɖɔɖɔ ɛzɩ lantanɩdɩ waa lalaa yɔ ɛwɛ cʊndʊlʊm, ɛwɛɛ ɖɔɖɔ manɩɩ yee ɛjaɖɛ ɛwɛ camɩyɛ kɔyɔ. Ɛmʊʊ kalɩkɔdaɣ pazɩ heelim mbʊ pɩwɩɣ ɛyaa mɔŋ tɛɛ pɩ-taa. Ɛ-hɩɖɛ lɩna krɛkɩ kʊnʊŋ taa Thule, pʊ-tɔbʊʊ se hayɩ ɛjaɖɛ. Pɩɩkɛ Sɩkandɩnavɩ yatʊ kɩbɩndʊ natʊyʊ, peeɖe pehiɣ katɔlɩnɩtɩ, pɩkɛ ñɩɣlɩm mbʊ pɩ-taa Per Theodor Cleve lɩ ɛ-yɔɔ pɩnaɣ 1879, ɛ nɛ hɔlmɩyɔm. Kiɖe tɛɛ lɛ ɛ-tɛ yʊsaɣ mayaɣ kaakɛ Tu, pʊwayɩ kɛ nɩnaʊ nabʊyʊ lɩwa nɛ pɩpɩsɩ Tm.
Pɩnaɣ 1789, Fɛɛlandɩ tʊ Johan Gadolin na ɔkɩsɩdɩ kɩfalʊʊ (yaa tɛtʊ) kɛ Ytterbite cɛbɩyaɣ ʊ nakayɛ taa (ɛɖanɩ-ɩ yaʊ pʊwayɩ se katɔlɩnɩtɩ ɛ-hɩɖɛ ɖʊʊ yɔɔ). Ɛwaɣa kɩfalaɣ ŋga paatɛma-kɛ ɖooo pɩnzɩ naalɛ pɩtɩŋna sɔɔja sɔsɔ Carl Axel Arrhenius yɔɔ kɛ Ytterby haɖaa kooka taa Sʊyɛdɩ ɛjaɖɛ taa. Anders Gustaf Ekeberg ñɩɣna nesi ɛ-tʊma kɛlɛ ɛyaa ɔkɩsɩdɩ kɩfalʊʊ ŋgʊ se yttria.
Pɩkɔma pɩnaɣ 1878 taa lɛ, Suwiisi ɛjaɖɛ tʊ ɛnɛyɔ Jean Charles Galissard de Marignac na se erbine matʊ tɛkɛ kʊyʊmtʊ nɛ ɛpɩzɩ ɛlɩzɩ pʊtʊ kɩfalʊ nɔyʊ, ɛlɛɛ ɛya se ɩtɛrbɩyɔm. Sʊyɛdɩ tʊ Per Thodor Cleve kpaɣ lɩmaɣza mbʊ se ɛpazɩɣ ɛka ñʊʊ ɛrbɩyɔm ɖɔm mbʊ pɩzaɣa alɩwaatʊ pɛtɛyɩ-wɛ yɔ tʊmɩyɛ yɔɔ.
Pɩnaɣ 1879 lɛ, ɛlɩzɩ hɔɔlɩŋ niitozo ndɩ ndɩ kɛlɛ ɛpazɩ-ɩ takɩnaʊ pɩtɩŋna mʊntʊsʊʊ weluu ñɩɣyɩŋ yɔɔ. Kʊyʊmʊʊ mʊna ɛrbɩyɔm kɛlɛ paatɩlɩɣ naalɛ lalaa. Pɩlɩna ɛzɩma ɛñɩnɩɣ se pʊɖʊ ɛ-tɛ ɛjaɖɛ hɩɖɛ lɛ, Cleve maɣzɩ payaa-wɛ hɔlɩmɩyɔm, pɩlɩna ɛzɩma paya nɛ latɛŋ taa se Stockholm, nɛ tʊlɩyɔm pɩlɩna ɛyaa nɔsɩ taa hɩɖɛ nɖɩ payaɣa Sɩkandɩnavɩ yɔ.
Koffi Olomidé
Koffi Olomidé kɛŋna Antoine Christophe Agbepa Mumba hɩɖɛ kɩsɛsɛyɛ. Palʊla-ɩ hasɩyaɖɛ fenaɣ kɩyakʊ 13 wiye pɩnaɣ 1956 kɛ Kisaŋginii tɛtʊ taa, Koŋgoo Kinsasa ɛjaɖɛ taa. Ɛkɛ Koŋgo ɛjaɖɛ taa hendu teyu sɔsɔ nɔɔyɔ. Eluki hendu, ɛmaɣmaɣ ɛcɔlɩɣna-tʊ mɩɩka yɔɔ nɛ ɛyaa pɩzɩɣʊ pewelesɩɣ-tʊ paale, eluki hendu ɖɔɖɔ nɛ ɛmaɣzɩɣʊ hendu teya lalaa ɖɔɖɔ pe-hendu teu taa. Ɛnʊ kɛnɛ Quartier Latin international et Ex agent de la Génécamine tɩkɩɖe-tʊ.
Koffi Olomidé luba ɛmaɣmaɣ ɛ-hendu nɛ ɛnɛ ɛ-taabalaa nabɛyɛ naalɛ nɛ payaɣ-tʊ se Synza. Ɛyaa naalɛ mba yɔ: Papa Wemba nɛ King Kester Emeneya. Pɩlaba mbʊ wayɩ lɛ, esu ɛzɩ ɛɛtasɩɣʊ natʊyʊ teu yɔ pʊkɔɔ pɩsɩɩna été  Ngobila, Henriquet, Elle et moi.... Hendu ndʊ etewa nɛ ɛ-hɩɖɛ pazɩ pɩsɛɛ camɩyɛ. Ɛnʊ kɛŋna ɛzɩ Koŋgo ɛjaɖɛ taa nɛ Afrika kpeekpe taa weyi ɛkɛ sɔɖʊ sɔsɔʊ hendu teu taa yɔ nɛ ɛnʊ kɛŋna ɖɔɖɔ kacalaɣ-tʊ weyi été Parsi taa mbʊ pɩfɩyɩ ɖeu yɔ.
Afrika hendu teya kpeekpe taa lɛ, ɛwɛ hendu teya sɔsɔɣa hiu nɛ naalɛ waa taa nɛ eyeke, Koŋgo taa, weyi pakɩla-ɩ ɛ-hɩɖɛ ɖɛyɩʊ yɔ. Pɛɖɛya-ɩ ɛzɩ tatasɩ 1001 yɔ taa. Pɩnzɩ 40 taa yeke ɛlɩzɩ tatasɩ ɛzɩ nɛɛlɛ nɛ litoozo yɔ sɩ-taa hendu loyisi ɖɛ ɛzɩ 300 yɔ. E-hendu teu ha-ɩ samtʊ nima ɛzɩ lʊbɛ yɔ. Aloma fenaɣ kɩyakʊ 13 wiye pɩnaɣ 2015 ɛlɩza tataɣ ŋga payaɣ se 13ième Apôtre yɔnɛ ka-taa hendu loyisi tala ɛzɩ 40 yɔ. Tata kɛnɛ kɛɛlɩzaa nɛ ɛtɔ size ɛkpaagbaa tataɣ. Evemiye kʊɖʊmɖɩyɛ nɖɩ ɛlɩza ɖɔɖɔ tataɣ ŋga payaɣ se Selfie. Selfie kɛnɛ ɛyaa pazaa pɔsɔɔlɩ-kɛ Youtube yɔɔ kamaɣ fɛyɩ.
Abalʊ
Ɛyʊ kɛna kpɩnɛ nɖɩ nɖɩ ɖɩ-ñʊʊ taa lɔŋ yɔ, ɖɩyɔɔdʊ, ɖɩwɛna naŋgbanzɩ nɛ nesi nɛ ɖɩlakɩ tʊma ndɩ ndɩ yɔ. Abalʊ kɛna ɛyʊ weyi ɛwɛna abalitu yaa hɩnɛ kɛ ɛ-tɛɛ yɔ. Hɩɖɛ ɖɩnɛ paayaɣ-ɖɩ paa ɛyʊ weyi ɛwɛna hɩnɛ yɔ. Palʊlʊ pɩɣa ñɩɩɩ lɛ, payaɣ-ɩ se pɩɣa yaa pɩɣa peleɣa nɛ alɩwaatʊ ndʊ ɛɖɩɣna pɩʊ yɔ, ɛkɛ evebu. Evebutu tɛŋ lɛ, ɛsʊʊ abalaa taa kɛlɛ. Ɛlɛ payaʊ se abalʊ yɔ nabʊyʊ taa lɛ, payaɣ paacɔŋna se pɩɣa yaa sɔsɔ. Yɔɔdasɩ taa yem lɛ, abalʊ kɛna ɛyʊ weyi ɛwɛna hɩnɛ kɛ ɛ-tɛɛ yɔ nɛ ɛkɛ ɛyʊ sɔsɔ yɔ. Ɛyʊ weyi ɛkɛ abalʊ nɛ ɛtaatɩɩ tɛmda lɛɛzɩtʊ yɔ ɛkɛ evebʊ. Piyele ɛyʊ weyi ɛwɛna kodiye yaa halɩtʊ kɛ ɛ-tɛɛ yɔ, payaɣ-ɩ se halʊ yaa pɛlɔ yee ɛkɛ pɩɣa yɔ.
Keteŋga yɔɔ cɩnɛ paa wonuu ŋgʊ lɛ kɩsɩŋna kɩ-ɖɔntʊ nɛ mbʊ pɩwɛ kɩ-taa nɛ pɩwɛ lɛɛkʊ taa ɖɔɖɔ yɔ : tomnaɣ, hɔyɛ, hʊzʊŋ, lotu, ñamɩyɛ, hosaɣ, fitenim sɔsɔm, mɔɔ ñʊʊ, ninvela, ɛzɩma seetuu wɛɛ yɔ yaa wɛtʊ ndɩ ndɩ. Kpɛndʊ taa lɛ pɩma abalʊ ɛzɩma yɔ, pɩtɛkɛ mbʊ pɩma halʊ. Abalʊ kɩla halʊ paɣlɩka. Ɛlɛ hala nabayɩ kɩla abalaa kɛ paɣlʊ ɛlɛ patakɩlɩ-wɛ cɛyʊ. Abalaa wɛna toma wɛna yɔ akɩla halʊ ñɩna. Pɩha abalʊ hʊndʊ pʊɖɔɔ ɖɔɖɔ pɩkɩlɩ halʊ nɛ mbʊ pɩkɩlʊ naʊ kelee yɔ mbʊ lɛ tandʊ. Ɛlɛ, halʊ fezu ɖaɣlaa pɩkɩlɩ abalʊ ñɩŋgʊ.
Evebu paazʊ lɛɛzʊ se ɛpɩzʊ abalʊ lɛ, tandʊ paazʊ ñɔʊ e-ndoma yɔɔ, ɛ-tamaɣ tɛɛ nɛ ɛ-abalɩtʊ yɔɔ nɛ ɛ-hamɩŋ tɛɛ ; ɛ-nandasɩ nɛ ɛ-naataŋ walʊʊ ; ɛ-laŋgɩyɛ nɛ ɛ-handala walʊʊ ; e-ninvela kpeetu ; ɛ-mɔɔ tasɩ cɛyʊ ; e-liu tɛɛ tilu nɛ ɛ-tasʊ holu nɛ ɛpaɣlɩ camɩyɛ ; ɛ-naŋgbanzɩ ɖaalʊ pɩkɩlɩ ɛ-yo nɛ ɛtɔkɩ tɔɔnaɣ kamaɣ fɛyɩ. Abalʊ nɛ halʊ pasʊʊ yaa pacakɩ lɛ, yee abalʊ tɛ sɛzʊʊ tɔmnaɣ ŋga kɛwɛ X yɔ ŋga ɛkatɩna halʊ ñɩŋga ŋga kaka wɛ X yɔ ɖɔɖɔ kɔyɔ, pɩlakɩ sɛzʊʊ tomnasi XX, peeɖe kɛ mbʊyɔ, halʊpɩɣa palʊlʊ ɛlɛ yee pɩkɛ abalʊ tɛɛ sɛzʊʊ tɔmnaɣ ŋga kɛwɛ Y yɔ ŋga ɛkatɩna halɩñɩŋga ŋga kɛwɛ X yɔ kɔyɔ, abalʊ pɩɣa palʊlʊ pɩtɛ alɩwaatʊ. ALɩwaatʊ ndʊ sɛzʊʊ tomnaɣ lɛɛka katʊ lɛɛka yɔ, pɩkpaɣna mbʊ yɔ, hɔɔ sʊa nɛ kɑlakɩ fenasi nakʊ ɛlɛ kapɩɣa nɛ halʊ pɩzʊ ɛlʊlɩ. Hɔsɩ nasɩyɛ ɖɛwʊ fenasi nakʊ yɔɔ ɛlɛ sɩtakɩlɩ ɖɔʊ.
Kiwi
Kiwi kɛna tɩʊ nakʊyʊ piye nɛ awɛ ndɩ ndɩ. Kiwina lɩna Siini ɛjaɖɛ taa, tɛtʊ ndʊ payaɣ-tʊ se Cankisi yɔ tɩ-taa. Kiwina lakɩ ɖɔɖɔ ɖenɖe wɩsɩ ñakɩ camɩyɛ yɔ, pikɩlɩna pʊŋ taa. Kiwi piye pʊʊ lɛ, ɖɩwɛʊ leleŋ kɔŋgɔ ɛlɛ ɖɩ-taa wɛ ñɩmɩŋ sɛɛyɛɛ. Kiwi tomnaɣ wɛ tɩŋ hatʊ sɛmɩŋ yaa nabʊyʊ taa lɛ kɩwɛna sʊtʊ sɛmɩŋ. Nabʊyʊ taa lɛ kɩsɛ caʊʊ nɛ ɖɩ-yɔɔ nɛ koonim wiii. Pee ana a-taa nɛ pee cikpema ñɩɩɩ ñɩɩɩ nɛ akɛ kɩkpɛda kiɖi kiɖi, pɔtɔkɔyɛ-yɛ. Kiwi taa nɛ wezu amini yaa anaɣm sakɩyɛ ɛzɩ : anaɣm C, K nɛ B9. Kɩwɛna ɖɔɖɔ kuwivri nɛ potasɩyɔm.
Siini ɛjaɖ taa keesi maɖaa, ɛzɩ kacalaɣ pɩnzɩ kudoku yɔ nɛ palʊlɩ Yesu yɔ, paatɛma kiwi kʊnɛ kʊ-tɔm. Kiwi wɛ Akitinidiya pɩlʊ taa nɛ pɩlʊ ŋgʊ pɔñɔkaa nɛ pɔtɔŋ se kɩñɔʊ tɛtʊ nikaɣ ñɩndʊ taa nɛ ki-pilinzi wɛ camɩyɛ yɔlɩɩɩ nɛ ki-pee ñɛwɛ kajʊka kɩnɛ kɩ-hɛtʊ. Takayaɣ nakayɩ kɛ pama ɖooo pɩnzɩ mɩnɩŋ naatozo pʊcɔ palʊlʊ Yesu nɛ payaa-kɛ Er Ya, pɔyɔɔdʊ ka-taa se Akitinidiya kɛ kɔyɛ nɖɩ ɖɩwaɣ pɔtʊ kʊdɔŋ yɔ nɛ pakpakʊ kɩ-cɩyɩm maɣmaɣ nɛ pɩsɩŋna nɛ palakɩ takayɩsɩ hatʊ. Piyele tɩʊ maɣmaɣ kɛna tɩʊ ŋgʊ papɩzʊ pɔsɔ-kʊ ɛzɩ mbʊ pacanʊna yɔ mbʊ pʊyɔɔ yɔ kɩlʊlʊ pee wena yɔ, awɛ ɖeu kɛ cɔnaʊ taa.
Papaɣzʊ Akitinidiya hayʊ yɔ, pɩɩkɛna Siini ɛjaɖɛ taa ɖenɖe payaɣ se Yaŋsɩ Yaŋ yɔ kɛ pɩnzɩ 1200 waa taa. Ɛsɔsɛtʊ layʊ weyi payaɣ-ɩ se Chéron d'Incarville nɛ ɛkɛ Fransɩ tʊ yɔ ɛnʊ paɣzɩna kiwi tɔm kɛtʊ camɩyɛ ɖooo pɩnzɩ 1740 nɛ 1757 sɩ-taa. Mbʊ pʊyɔɔ yɔ ɛɛcaɣ Pekɩŋ tɛtʊ taa pɩnzɩ hiu nɛ lʊbɛ. Ɛcɔnaa lɛ, kiwi kɔnɔwaɣ pɔsɩ nɔsɩ yem ɛzɩ hiyajasɩ yɔ ɛlɛ Siini t.aa ɛyaa koyaɣ nɛ pasaŋ pee ana ɖɔɖɔ. Pɩnzɩ 1843 nɛ 1845 taa lɛ Fransɩ tʊ, Robert Fortune wona kiwi pee kɛ Fransɩ ɛjaɖɛ taa. Pʊwayɩ lɛ pɩnaɣ 1899 kɛ Ernest Henry Wilson ñowona kiwi pee lɛɛna Erɔpʊ taa nɛ alʊlʊ camɩyɛ ɖɔɖɔ. Pʊwayɩ yɔ pee ana atalɩ Etazuni pɩnzɩ mɩnɩŋ XIX taa. Kpaɣ ɛzɩ pɩlakʊ mbʊ yɔ, ajɛya ǹɩnaɣ kiwi lɛ, pañɩnaɣ se tɩŋ ɩnʊ ɛwɛɛ mbʊ nɛ pɔcɔŋna. Pɩɩkɛna acana tɩʊ.
Ɖoŋ
Mbʊ payaɣ se ɖoŋ nɛ payaɣna fransɩɩ kʊnʊŋ taa se « force » yɔ, pʊwɛna tɔbʊʊ lɩzʊʊ ndɩ ndɩ. Ɛyʊ tomnaɣ taa ɖoŋ wɛɛ. Ɖoŋ ɛnʊ payaɣ ɖɔɖɔ se hoɖe. Mbʊ payaɣna fransɩɩ kʊnʊŋ taa se « athlétisme », pʊbʊ ɖoŋ ñɛwɛɛ. Pʊ-tɔbʊʊ se tomnaɣ taa ɖoŋ wɛ tam nabʊlɛ taa. Ɖoŋ kakasɩɩ wɛɛ nɛ lɛɣtʊ ɖoŋ ñɛwɛɛ.
Ɛyʊ weyi ɛwɛna ɖoŋ kakasɩɩ ɛpɩzɩɣ eseɣ kaaʊ ŋgʊ lalaa ɛɛpɩzɩɣ peseɣ-kʊ yɔ. Ɛpɩzɩzɩɣ ɖɔɖɔ ɛma wonuu ɖoŋ ñɩŋgʊ nakʊyʊ nɛ kʊkʊ pɛlɩ. Ɖooo petewaɣ aleewa lɛ, evebu weyi pɩha-ɩ ɖoŋ kakasɩɩ yɔ, ɛpɩzɩɣ e-ɖeke ɛhɔ ɛyaa naadozo yaa naanza nɛ ewoŋna ɛ-yɔɔ kiŋ. Tɛʊ sɔsɔʊ nakʊyʊ ɛnɩna heelim sɔsɔm nabʊyʊ nɛ tɩŋ kpɛzɩ nɛ ɛtɔlɩ yɔ, tɛʊ feŋ lɛ, ɛyaa mba Ɛsɔ ha-wɛ tomnaɣ taa ɖoŋ kakasɩɩ yɔ, mbaa payaɣ nɛ powolo pakʊsɩ tɩŋ weyi ɛlɛ tɔlaa nɛ ɛkaɣ nʊmɔŋ taa yɔ.
Nɔɔyʊ pɩzɩɣ ɛwɛɛna tomnaɣ taa ɖoŋ kakasɩɩ, ɛlɛ, ɛɛpɩzɩɣ nabʊyʊ labʊ. Pʊ-tɔbʊʊ se ɛ-mɔɔyɛ wɛna ɖoŋ, ɛlɛ ɛɛsɩŋ ɛzɩma ɛlabɩna ɛ-mɔɔyɛ ɖoŋ ɛnɩ nɛ tʊmɩyɛ yɔ. Nɔɔyʊ ñapɩzɩɣ ɛwɛɛna ɖoŋ se ɛɖɔkɩ ɛ-tɩ paa wɩzasɩ nzɩ sɩ-taa. Ɖoŋ weyi eyeki se ɛyʊ ɛpɩzɩ ɛɖɔkɩ ɛ-tɩ wɩzasɩ yaa tʊmɩyɛ ɖoŋ ñɩnɖɛ naɖɩyɛ taa yɔ, payaɣ ɖɔɖɔ se abalɩtʊ. Ɖɩkpaɣ ɛzɩ mbʊ payana fransɩɩ kʊnʊŋ taa se « athlétism » kɔyɔ, ɖɩnaɣ kaɣlaa. Ɛyaa kpakɩɣ seɣa nɛ Kayaɣ halɩ pɔkɔɔ patalɩ Kɩgbafrʊ (Bafilo) paahɛzɩɣ. Pɩnɩɣ-wɛ, ɛlɛ, pɔɖɔkʊʊ pa-tɩ. Nabɛyɛ lɛ, cɛɛcɛnaa pasaɣ, kpaɣ cɩnɛ nɛ ŋwolo ŋtalɩ Kpalɩma, paasɩŋɩɣ ɖoli se pɛhɛzɩ.
Ɖoŋ nɩɩyɛ ñɛwɛɛ ɖɔɖɔ nɛ payaɣ-ɩ se kalɩzaɣ taa ɖoŋ. Ɖɔɖɔ ɛzɩ tomnaɣ taa ɖoŋ yɔ, pɩtɛkɛ ɛyaa tɩŋa Ɛsɔ ha kalɩzaɣ taa ɖoŋ ɛnɩ. Kalɩzaɣ taa ɖoŋ wakɩna eleeu. Pʊ-tɔbʊʊ se yee nɔɔyʊ ɛwɛna kalɩzaɣ taa ɖoŋ kɔyɔ, eleeu ɛɛpɩzɩɣ ɛlabɩ-ɩ ɛzaɣtʊ natʊyʊ kaʊ. Ɖɩcɔna ɖa-Kɩpaɣlʊ Yeesu-Krɩstʊ lakasɩ yaa e-wezuu caɣʊ tɩŋa yɔ, ɖɩnaɣ kalɩzaɣ taa ɖoŋ wazaɣ.
Ñɩɣlɩm pɛɛ
Ñɩɣlɩm pɛɛ kɛna pɛɛ wena atɔtɔyɩ yem yɔ. Pɩkɛna liidiye pɛɛ yaa pɛɛ wena awɛ mʊnʊ mʊnʊ yɔ. Ɖɔm nabʊyʊ wɛɛ nɛ payaɣ-pʊ se ɖɔm tataɣ pɩlɩɩna pɩ-wɛtʊ maɣmaɣ yɔɔ. Ɛlɛ pɩtɛkɛ pʊ-tɔm pɔyɔɔdʊ cɩnɛ. Pɩkɛna pɛɛ wena añɩlɩzʊ pelu pelu yɔ. Awɛ ɛzɩ añɩnɩŋ yɔ nɛ aɖeu miŋ tɛlʊ tɛlʊ. Ñɩɣlɩm pɛɛ anɛ akɛna ɛzɩ acana yaa keɖeya pʊyʊ yɔ. Payaʊ se liidiye yaa ñɩɣlɩm pɛɛ yɔ, pɩlɩna a-keɖewa maɣmaɣ yɔɔ nɛ pʊcɔ nɛ payaa nabʊyʊ kɛ mbʊ lɛ, pʊpɔzʊ se pɩwɛɛna kacʊka camɩyɛ nɛ kɔ-tɔnʊʊ ɛñɩlɩzʊʊ ɖeu.
Ñɩɣlɩm pɛɛ yaa liidiye pɛɛ ana, a-taa kɔyɔ: kejisi, lɩm taa mukuuliŋ yaa ɖɔɖɔ pɔɔyasɩ nasɩyɛ. Pɩwɛɛ ɖɔɖɔ se pɩkɛna tatasɩ yaa pɔɔyɩŋ weyi ɩwɛ ɖoŋ kamaɣ fɛyɩ yɔ nɛ pʊ-yɔɔ ɛtaakayʊ yem yem alɩwaatʊ ndʊ paañɩnʊ se pahʊƴɩ-ɩ pɔŋ yaa paalakɩna nabʊyʊ yɔ. Paa tɛʊ ɛnɩɣna yaa nikaɣ ɛkpena ñɩɣlɩm pɛɛ anɛ kɔyɔ, aapʊkɩ yaa aamʊʊ kalɩkɔdaɣ. Pɩtasɩ ɖɔɖɔ lɛ, liidiye pɛɛ anɛ aaputuu yem nɛ ñɩɣlɩm pɩyɛ kʊɖʊmɖɩyɛ wɛna tomnasi ndɩ ndɩ nɛ pɩnaɣ ñɩlɩ ñɩlɩ ɛzɩ ɛsɩyɛ piye yɔ. . Ñɩɣlɩm pɛɛ anɛ, pɩtɛkɛ paa ɛba pasakɩna-ɛ ɛlɛ ñɩɣyʊ ŋgʊ pasakɩna liidiye pɛɛ yɔ, ŋgʊ pasakɩna-ɛ ɖɔɖɔ. A-tɛ keɖeɣa maɣmaɣ yɔɔ lɛ, palakɩ-ɛ nɛ kokoo, lɩtʊ, naŋgbacalanaa yaa ɖɔɖɔ sɔkasɩ. Pɛlɛʊ wondu ndʊ nee yɔɔ, liŋ tɛɛ, naŋgbaŋ yɔɔ yaa nesi ajɔɔ taa. Ñɩm tɩnaa yaa awiya nɛ abɩla kɩlɩɣna-ɛ lɛʊ. Ñɩɣlɩm pɛɛ anɛ apɩzʊ akɛ pɛɛ siŋŋ yaa ɖɔɖɔ papɩzʊ polubɩ-ɛ kulubu yem nɛ nesi. Ɛlɛ awɛʊ ɖɔɖɔ ɛzɩ wena potolu yɔ nɛ pɩwɛʊ kaɖɛ se tʊkaɣ ɛwɛɛ a-taa. Ñɩɣlɩm pɛɛ anɛ aɖɔ sakɩyɛ nɛ awɛna tomnasɩ nɛ sɛmɩŋ ndɩ ndɩ sakɩyɛ ɖɔɖɔ
1927
Pɩnaɣ 1927 kɛ pɩnaɣ 1927 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1927 kɛŋna 27 ñɩŋga. Kɛwɛ pɩnzɩ 1926 nɛ 1928 hɛkʋ taa. =1927 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Niyagara lɩmfalɩyɛ
Lɩmfala naatozo naayɛ kpɛndɩ kpɛm nɛ pɩpɩsɩ Niyagara lɩmfalɩyɛ. Lɩmfala ana awɛ Niyagara pɔɔ yɔɔ nɛ akpaɣna Eriiyee kujomuu piwolo pɩsɩɩna Antaariyoo ñɩŋgʊ, Amerika nɛ hayʊ kiŋ nɛ pɩwɛna Kanadaa nɛ Etaazunii pa-kamaɣ taa. Lɩmfala anaa yɔ: Kpaŋnʊ ñɩɩyʊʊ yaa Kanadaa lɩmfalɩyɛ, Amerika lɩmfalɩyɛ nɛ Asɛyʊ weyi ɛɖɛʊ walʊʊ yɔ etoko « voile de la mariée ». Ɖooo Niyagara piyisi yɔɔ lɩm kpɛzʊna ɛzɩ mɛtanaa 900 000 yɔ nɛ kɩpɩɩ kɛcɛlɛŋga sɔsɔɣa nakayɩ taa, lɩm tɔyɩ pɩ-tɩ ɛzɩ mɛtanaa 945 yɔ pɔcɔ pɩtalɩ ɖooo pʊʊlʊʊ nɛ pɩfalɩ cʊʊʊ. Niyagara lɩmwada anɛ, paa atɩkʊyɩ camɩyɛ kɔyɔ, awalaa kamaɣ fɛyɩ. A-tɛ lɩm mbʊ pɩlɩʊ alɩwaatʊ yɔɔ yɔ pɩkɩla ɛzɩ 2 800 m3/s yɔ nɛ lɩmwada ana akɩlɩ ɖoŋ Amerika nɛ hayʊ kiŋ nɛ awɛ kedeŋga kpeekpe yɔɔ lɩmwada wena pakɩla-yɛ sɩm yɔ a-taa. Lɩmwada anɛ awɛ kacʊka kamaɣ fɛyɩ nɛ pɩtasɩɩna a-keɖewa yɔɔ, akɛna ɖɔɖɔ ɖenɖ laadriki miŋ lɩɣna ɖɔɖɔ yɔ. Pɩkɛna ɖɔɖɔ tɔsʊʊ kpou mbʊ pʊyɔɔ yɔ, peeɖe kɛŋna ɛsɩyɛ egbena loniye kɩpanɖɛ siŋŋŋ.